Bapa tembak mati bekas kekasih anak perempuan kaki pukul
Oleh KOSMO!

22 Mac 2023, 8:00 pm
GAINESVILLE, Florida – Seorang bapa dari negeri Florida, Amerika Syarikat menembak mati bekas teman lelaki anak perempuannya selepas mangsa didakwa menyerang gadis tersebut di pangsapuri miliknya Sabtu lalu, lapor akhbar  New York Post semalam.
Polis bandar Gainesville bertindak balas terhadap satu insiden pergaduhan domestik di sebuah blok apartmen dan mendapati bekas teman lelaki yang identitinya tidak didedahkan itu telah berada dalam unit kediaman wanita berkenaan.
Lelaki itu dilaporkan menyerang wanita berkenaan secara fizikal, kata satu kenyataan polis.
Bapa wanita tersebut kemudian datang ke apartmen itu, selain bekas teman lelakinya juga kembali ke kediaman berkenaan pada masa sama, kata polis.
Bagaimanapun, bapa wanita itu melepaskan satu das tembakan menggunakan pistol yang mengenai dada bekas teman lelakinya sebelum mangsa melarikan diri.
Pegawai polis kemudian mengejar mangsa sebelum mendapati dia berada dalam keadaan cedera parah berhampiran keretanya.

Mangsa disahkan mati oleh anggota-anggota Perkhidmatan Perubatan Kecemasan walaupun terdapat usaha memberikan bantuan pernafasan kepadanya, kata pihak berkuasa. – Agensi


KKM laksana Operasi Ramadan 2023 di premis makanan, bazar Ramadan
Oleh MOHD RIDZAUDDIN ROSLAN

22 Mac 2023, 7:43 pm
PUTRAJAYA- Kementerian Kesihatan Malaysia (KKM) meneruskan Operasi Ramadan 2023 serentak di seluruh negara di semua premis-premis makanan termasuk bazar Ramadan.
Ketua Pengarah Kesihatan, Tan Sri Dr. Noor Hisham Abdullah berkata, langkah itu berpandukan Garis Panduan Pelaksanaan Operasi Ramadan 2023 melibatkan pemeriksaan premis serta pensampelan makanan.
Katanya, ia bagi memastikan makanan yang disediakan atau dijual adalah selamat, mematuhi Akta Makanan 1983 dan juga peraturan peraturan di bawahnya.
“Pemeriksaan ini juga akan dijalankan dengan kerjasama pihak berkuasa tempatan ( PBT) masing-masing.
“Sepanjang Ramadan ini, KKM ingin menasihatkan masyarakat agar mengamalkan konsep ‘Sama-sama: Perhati dan Pilih Juadah di Bazar Ramadan’ iaitu memastikan memilih gerai bersih dan mengamalkan pengendalian makanan yang baik,” katanya dalam kenyataan hari ini.
Dr. Noor Hisham berkata, peniaga juga dinasihatkan membasuh terlebih dahulu bahan mentah termasuk telur sebelum digunakan dalam penyediaan makanan dan tidak menyediakan makanan berisiko tinggi untuk basi secara terlalu awal.

“KKM sentiasa peka dan prihatin terhadap perkara-perkara yang boleh mengancam keselamatan pengguna.
“Melalui pelaksanaan pemantauan dan penguatkuasaan yang berterusan, KKM memberi jaminan bahawa tahap keselamatan dan kualiti makanan adalah terkawal,” katanya. – KOSMO! ONLINE


Inkues ‘Baby Syifaa’: Ada kesan darah pada kain buaian
Oleh NOR SHAFAWATI YUP

22 Mac 2023, 8:17 pm
SEREMBAN – Ahli kimia memaklumkan kepada Mahkamah Koroner hari ini terdapat kesan darah pada kain buaian yang digunakan oleh Nour Rania Asyifaa Yuseri atau ‘Baby Syifaa’ pada hari kejadian 22 Februari 2022.
Saksi ke-22 prosiding inkues ‘Baby Syifaa’, Nurul Hamizai Abdul Hamid, 39, yang bertugas sebagai ahli kimia di Bahagian asid deoksiribonukleik (DNA) Forensik Pusat Analisis Sains Forensik, Jabatan Kimia Malaysia, Petaling Jaya berkata, penemuan itu berdasarkan keputusan ujian DNA dan penelitian secara keseluruhan ke atas kain buaian.
“Kesan darah itu ‘smear’ sangat kecil dianggarkan berdiameter lima milimeter (mm) di bahagian kepala kain buaian. Bagi ekshibit (barang kes) lain iaitu pakaian mangsa dan permaidani (diambil dari taska) tidak menunjukkan kehadiran kesan darah,” katanya pada prosiding inkues hari ke-enam hari ini.
Menurut Nurul Hamizai, hasil keputusan makmal mendapati DNA pada kesan darah itu sepadan dengan profil DNA Nour Rania Asyifaa.
Nurul Hamizai berkata, beliau juga hanya mengetahui kain buaian itu telah dibasuh sebelum dihantar ke makmal ketika memberi keterangan hari ini di hadapan Koroner, Datin Surita Budin.
Ketika disoal oleh Pegawai Pengendali inkues, Zahida Zakaria adakah DNA boleh termusnah atau menyusut sekiranya dibasuh, Nurul Hamizai berkata, ia bergantung pada cara basuhan sama ada kesan darah itu masih dapat dikesan atau tidak.

“Sekiranya dibasuh secara ala kadar, kesannya (darah) masih boleh kelihatan,” katanya.
Dalam pada itu, Nurul Hamizai memaklumkan, terdapat penemuan kromosom XY sekurang-kurangnya tiga individu yang tidak mempunyai kaitan kekeluargaan pada pakaian Nour Rania Asyifaa yang diperoleh daripada keputusan DNA surih.
Bagaimanapun, beliau tidak dapat memastikan siapa pemilik DNA itu kerana profil DNA telah bercampur tetapi bersetuju terdapat kesan kromosom lelaki.
“DNA setiap individu adalah berbeza kecuali kembar seiras dan ketepatannya adalah 99.99 peratus,” katanya.
Pada prosiding yang bersambung pada pukul 2.30 petang, saksi seterusnya pemilik dan pengasuh kedua taska, Nadzirah Ahmad Damanhuri, 30, telah dipanggil semula memberi keterangan bagi mengesahkan video simulasi pada hari kejadian.
Nadzirah memberitahu, dia tidak diarahkan oleh kakaknya yang juga pengasuh Nour Rania Asyifaa, Khairulnisa Ahmad Damanhuri, 38, untuk membasuh kain buaian itu sebaliknya ia adalah rutin harian pembersihan.
Nadzirah turut tidak bersetuju dengan cadangan peguam pemerhati keluarga ‘Baby Syifaa’, Gaithri Thomas yang mendakwa tindakannya membasuh kain buaian tersebut untuk menghapuskan kesan darah.
Peguam Hafiz Norkhan yang mewakili keluarga bayi itu turut mempersoalkan sama ada Nadzirah nampak kesan darah pada kain buaian tersebut ketika membasuhnya.
“Saya tidak nampak apa-apa kesan darah kerana saya rabun dan tidak memakai cermin mata pada waktu itu,” katanya.
Malah, Nadzirah memberitahu, polis yang datang ke premis taska membuat siasatan pada hari kejadian tidak bertanya berkenaan kain buaian itu yang masih lembap kerana telah dibasuh.
Turut hadir peguam pemerhati pihak pengasuh, S. Kavitha.
Mahkamah Koroner kemudian menetapkan prosiding inkues bagi menengulan punca kematian ‘Baby Syifaa’ bersambung pada 2 Ogos, 3 Ogos, 29 Ogos, 18 September dan 19 Sepfember depan.
Seramai empat saksi lagi akan dipanggil iaitu bapa mangsa Yuseri Yusoff, 39, ibu mangsa, Anida Idrus, 42, pegawai penyiasat, Inspektor M.Thinagaran dan pengasuh ‘Baby Syifaa’, Khairulnisa.
Sebelum ini, media melaporkan, Nour Rania Asyifaa, 15 bulan, ditemui tidak sedarkan diri di dalam buaian di sebuah bilik di pusat asuhan di Taman Nusari Aman, Bandar Sri Sendayan pada 22 Februari 2022.
Pada 30 Mac 2022, bapa bayi itu, Yuseri Yusoff mendakwa anaknya dijerut dan bukan meninggal dunia disebabkan kepala terjerut pada kain buaian. – KOSMO! ONLINE


7 ahli sindiket penipuan guna Kit Pakej Android ditahan
Oleh TUAN NURHIDAYAH TUAN AB.GHANI

22 Mac 2023, 7:38 pm
KUALA LUMPUR – Seramai tujuh individu termasuk empat warga asing terbabit dengan kegiatan sindiket penipuan ‘Android Package Kit’ (APK) berjaya ditahan menerusi serbuan di dua unit premis di Jalan Tun Razak, di sini, semalam.
Ketua Polis Kuala Lumpur, Komisioner Datuk Azmi Abu Kassim berkata, tujuh individu terdiri daripada tiga lelaki warga tempatan dan empat warga asing yang berusia di antara 20 hingga 27 tahun ditahan dalam serbuan.
Menurut Azmi, pihaknya turut merampas lima unit komputer dan 28 buah telefon bimbit yang disyaki digunakan dalam menjalankan kegiatan sindiket penipuan berkenaan.
“Siasatan awal mendapati sindiket ini telah menggunakan platform jual beli barang dalam talian untuk memperdayakan mangsa supaya memuat turun fail APK.
“Fail APK ini membolehkan sindiket menggunakan kad debit mangsa kerana mangsa telah memasukkan maklumat perbankan mereka ketika proses memuat turun fail dijalankan.
“Kesan muat turun fail berkenaan, kad debit mangsa akan digunakan melalui aplikasi pembayaran elektronik tanpa mangsa sedari,” jelasnya dalam kenyataan hari ini.

Menurut Azmi, sindiket tersebut telah beroperasi selama tiga bulan di sekitar Kuala Lumpur.
“Kesemua ahli sindiket yang bekerja sebagai Pegawai Khidmat Pelanggan mendapat tawaran gaji sebanyak RM4,000.00 sebulan. Kes disiasat di bawah Seksyen 420 Kanun Keseksaan,” katanya.
Sehubungan itu, pihaknya mengingatkan supaya tidak mudah percaya dengan tawaran dari mana-mana pihak yang tidak dikenali serta berwaspada dan membuat semakan terlebih dahulu sebelum memuat turun sebarang fail daripada sumber yang tidak sah.
“Sekiranya mempunyai sebarang maklumat berkenaan sindiket penipuan, sila laporkan kepada National Scam Response Center (NSRC) di talian 997,” pesannya. – KOSMO! ONLINE


Penghantar barang ‘pasrah’ pelanggan selit wang bawah pasu
Oleh KOSMO!

22 Mac 2023, 7:30 pm
JAKARTA – Sebuah klip video tular di media sosial Indonesia memaparkan situasi seorang penghantar barang berusaha mencari wang bayaran yang ditinggalkan oleh pelanggan di bawah pasu bunga, lapor laman berita Liputan6 semalam.
Tingkah laku penghantar barang yang meniru watak kartun Dora The Explorer itu dipaparkan menerusi video yang dimuat naik dalam akaun TikTok @kurirdlodok.
Pelanggan berkenaan sebelum itu meninggalkan mesej pada sebuah kertas yang mendakwa dia telah menyelitkan wang berjumlah 35,000 rupiah (RM10) di bawah pasu nombor tiga.
Penghantar barang itu kelihatan keliru kerana terpaksa mencari wang di bawah berpuluh-puluh pasu bunga yang tersusun di atas rak di rumah pelanggan tersebut.
Dia kemudian mula membongkok ke bawah lantai untuk melihat wang di bawah pasu-pasu tersebut.
Setelah memeriksa beberapa pasu yang disusun di halaman rumah itu, dia akhirnya menemui wang tersebut.

Video itu mendapat perhatian netizen di ruangan komen.
“Abang itu bijak, terus dilihat dari bawah. Cuba angkat satu persatu,” komen seorang netizen. – Agensi


Kerajaan perlu pastikan kos sara hidup terkawal
Oleh SITI A'ISYAH SUKAIMI

22 Mac 2023, 7:56 pm
PETALING JAYA – Kerajaan harus mengambil langkah lebih proaktif untuk memastikan kos sara hidup di bandar kekal terkawal dan berpatutan.
Ahli Dewan Negara, Senator Datuk Mohd. Hisamudin Yahaya berkata, industri juga perlu memainkan peranan penting dalam menyediakan barangan dan perkhidmatan dengan harga munasabah, sementara rakyat harus bijak menguruskan kewangan dan membeli barangan berkualiti dengan harga berpatutan.
“Adalah menjadi satu cabaran serius apabila harga barangan dan perkhidmatan meningkat dengan ketara dalam tempoh yang singkat, meninggalkan kesan teruk kepada golongan kurang berkemampuan, khususnya golongan B40.
“Oleh itu, adalah penting bagi kerajaan, industri dan rakyat Malaysia untuk bekerjasama dalam menghadapi cabaran ini,” katanya dalam kenyataan, hari ini.
Beliau berkata, dengan adanya rancangan Menu Rahmah yang diperkenalkan, ia bersifat pelan jangka masa pendek untuk meringankan beban hidup rakyat.
“Saya ingin bertanya, apakah rancangan jangka panjang kerajaan dalam memerangi masalah inflasi ekonomi yang semakin tinggi bagi mengatasi isu kos sara hidup terlalu tinggi di bandar,” katanya.

Berhubung kesusahan rakyat dalam aspek pemilikan rumah berkualiti dan mampu dimiliki, beliau berkata, difahamkan masih ramai warga kota Kuala Lumpur golongan B40 masih menunggu dalam sistem permohonan untuk menyewa rumah kos rendah daripada Dewan Bandaraya Kuala Lumpur (DBKL).
“Saya ingin bertanya apakah usaha-usaha kerajaan untuk menangani masalah tempoh menunggu yang terlalu lama. Apakah rancangan membina rumah-rumah kos rendah bagi membantu golongan B40 ini masih diteruskan?
“Menurut Kajian Sentimen Pengguna Separuh Kedua 2022 PropertyGuru Malaysia, 51 peratus responden menyatakan mereka tidak layak memohon skim perumahan mampu milik kerajaan dan tidak mampu untuk membeli hartanah tanpa bantuan kewangan.
“Malah keadaan menjadi teruk apabila Kadar Dasar Semalaman (OPR) naik sebanyak 25 mata asas pada 3 November iaitu kenaikan kali keempat berturut-turut bagi tahun lepas dan menjadikan kadar OPR sekarang adalah 2.75. Keadaan ekonomi yang belum pulih berserta dengan inflasi telah menjadikan isu pemilikan rumah golongan B40 sukar tercapai,” katanya.
Sehubungan itu, beliau mencadangkan kerajaan melaksanakan kembali Kempen Pemilikan Rumah (House Ownership Campaign) yang pernah dilakukan sebelum ini agar dapat membantu mereka yang ingin memiliki rumah sendiri.
Mengenai isu banjir kilat di Putrajaya, Mohd. Hisamudin mencadangkan supaya kolam takungan banjir ditambah, manakala yang sedia ada di dalamkan supaya aliran air dapat dilarikan dengan kadar lebih cepat bagi mengelakkan banjir kilat. – KOSMO! ONLINE


Polis Selangor nafi keluar surat mohon tajaan
Oleh ISKANDAR SHAH MOHAMED

22 Mac 2023, 6:15 pm
SHAH ALAM – Polis Selangor menafikan pengeluaran surat bagi memohon sumbangan penajaan program sambutan Hari Polis ke-216 yang tular di media sosial.
Ketua Polis negeri, Datuk Hussein Omar Khan berkata, pihaknya mengesan penyebaran sekeping surat di media sosial Telegram Edisi Siasat.
“Ia mendakwa kononnya terdapat surat permohonan sumbangan kewangan berjumlah RM50,000 diminta dimasukkan ke dalam akaun sebuah syarikat.
“Polis Selangor menafikan kewujudan surat itu dikeluarkan oleh mana-mana jabatan dalam kontinjen ini,” katanya dalam kenyataan hari ini.
Tegas beliau, orang ramai dinasihatkan supaya tidak membuat sebarang perkongsian atau penyebaran sesuatu berita daripada sumber tidak sahih.
“Pihak yang menyebarkan mesej atau berita palsu boleh diambil tindakan mengikut peruntukan undang-undang sedia ada,” ujarnya. – KOSMO! ONLINE


Tali ‘bungee jumping’ putus, pelancong nyaris temui ajal
Oleh KOSMO!

22 Mac 2023, 7:00 pm
BANGKOK – Seorang pelancong dari Hong Kong yang melakukan aktiviti terjun lelabah atau ‘bungee jumping’ di Pattaya, Thailand ‘terselamat daripada maut’ apabila tali yang diikat pada kakinya terputus, lapor laman berita Thaiger semalam.
Orang ramai yang menyaksikan kejadian tersebut menarik nafas lega apabila lelaki bernama Mike itu disahkan selamat selepas dia melompat pada ketinggian menyamai bangunan 10 tingkat.
Mike melakukan terjunan lelabah pada Februari lalu selepas menyaksikan keterujaan seorang rakan sekerjanya. Ketika kejadian, pekerja dilaporkan telah mengikat tali pada kaki Mike sebelum menolaknya dari kren.
Dia kemudian mendepakan tangan ketika menjunam dari ketinggian 30 meter, namun tali yang diikat pada kakinya terputus ketika dia berada pada ketinggian 5 meter.
Pekerja kemudian bergegas membantu Mike yang pitam beberapa ketika selepas dia terjunam ke dalam tasik.
Beberapa saat kemudian, Mike kembali sedar dan mula berenang ke permukaan air. Dia memberitahu bahawa sakit yang dirasainya adalah sangat kuat sehingga membuatkan dia berasa pening.

Mike kemudian dikejarkan ke hospital tetapi bernasib baik kerana tidak memerlukan sebarang pembedahan atau dimasukkan ke hospital.
Akibat terhempas pada permukaan air, bawah lengan Mike kehilangan seluruh lapisan kulit, kakinya lebam, mata kirinya merah dan bengkak serta seluruh badannya sakit. Organ dalamannya bagaimanapun masih dalam keadaan baik.
Selepas pulih, Mike menghantar e-mel kepada pengusaha permainan itu untuk menuntut pampasan, sebaliknya dia hanya ditawarkan 2,000 baht (RM259) untuk bayaran balik tiket dan 8,000 baht (RM1,038) untuk biaya perubatan.
Setelah pulang ke Hong Kong, Mike dimasukkan he hospital kerana mengalami jangkitan pada paru-paru dan bil rawatannya mencecah 220,000 baht (RM28,556). – Agensi


Azalina dilantik Ketua Penerangan, Asyraf Wajdi Setiausaha Agung
Oleh HARRITH HISHAM

22 Mac 2023, 6:27 pm
PETALING JAYA – Ahli Parlimen Pengerang, Datuk Seri Azalina Othman Said dilantik sebagai Ketua Penerangan UMNO menggantikan Isham Jalil manakala bekas Ketua Pemuda, Datuk Asyraf Wajdi dilantik sebagai Setiausaha Agung menggantikan Datuk Seri Ahmad Maslan.
Perkara itu dimaklumkan Presiden UMNO, Datuk Seri Dr. Ahmad Zahid Hamidi dalam satu kenyataan selepas mempengerusikan mesyuarat Majlis Kerja Tertinggi (MKT) UMNO di Menara Dato’ Onn, hari ini.
Dalam pada itu, Datuk Seri Tengku Adnan Tengku Mansor mengekalkan jawatannya sebagai Bendahari Agung parti itu. – KOSMO! ONLINE


Saya tak pernah pukul Puteri Sarah – Syamsul Yusof
Oleh KOSMO!

22 Mac 2023, 6:07 pm
KUALA LUMPUR – Pengarah sensasi, Syamsul Yusof menegaskan, dia tidak pernah walau sekali ‘naik tangan’ kepada isterinya, Puteri Sarah seperti yang didakwa pelakon itu.
Jelas Syamsul, 39, dia tidak percaya dakwaan tersebut keluar daripada mulut isterinya yang tergamak mengeluarkan tohmahan sebegitu terhadapnya.
“Dia fitnah saya pukul, tak beri nafkah. Saya terpinga-pinga bila tahu dia buat dakwaan sebegitu. Mungkin dia benci saya ketika itu, tapi takkan sampai begini?
“Puteri Sarah tahu saya tak pernah walau sekali pun memukul dia. Kononnya mak saya selamatkan dia. Mak saya jadi ‘Hulk’ ke ketika itu?
“Itu ada kaitan dengan permohonan nusyuz kelmarin. Ada ahli keluarga menelefon saya juga mengakui perkara itu tak pernah berlaku.
“Saya ada anak perempuan, ada ibu dan isteri-isteri yang amat saya sayangi serta hormati. Saya tak mahu keruhkan keadaan tapi saya perlu jelaskan,” katanya.

Dalam pada itu, pengarah filem The Original Gangster itu memaklumkan, dia berulang kali mencuba mengajak Puteri Sarah berbincang namun isterinya menolak permintaan tersebut.
Jelasnya, Puteri Sarah kerap kali meminta untuk dilepaskan dengan alasan dia sudah mempunyai orang lain.
“Saya ada hubungi dia untuk berbincang menyelesaikan kemelut ini. Saya tanya apa dia mahu? Bukan mahu terus bercerai, berbincang dahulu.
“Malangnya bila saya hubungi, dia minta dilepaskan dan cakap sudah ada orang lain.
“Sarah, jangan risau tentang anak-anak. Saya bukan seorang ayah yang kejam. Saya takkan ambil anak-anak daripada ibunya sendiri,” katanya lagi. – KOSMO! ONLINE


Pihak berkuasa Thai keluar amaran selepas 2 maut makan belangkas
Oleh KOSMO!

22 Mac 2023, 6:30 pm
BANGKOK – Pegawai kesihatan di wilayah tenggara Trat, Thailand mengeluarkan amaran kepada orang ramai selepas dua orang maut akibat memakan belangkas, lapor laman berita Thaiger semalam.
Lima individu lain dilaporkan telah dimasukkan ke hospital selepas memakan krustasea beracun yang boleh membawa maut itu.
Belangkas adalah makanan yang menjadi kebiasaan penduduk wilayah itu tetapi jenis yang hidup di kawasan paya bakau adalah tinggi kandungan toksik dan pernah menjadi penyebab kepada kes kematian baru-baru ini.
Bagi mengelakkan kes keracunan daripada berulang, pegawai kesihatan Trat menerbitkan infografik untuk membantu orang ramai mengetahui belangkas beracun dan tidak beracun serta menasihatkan penduduk supaya berhati-hati sebelum memakannya.
Selain itu, pegawai kesihatan menggesa orang ramai untuk mendapatkan rawatan perubatan segera jika mereka mengalami sebarang gejala selepas memakan belangkas termasuk muntah, kesukaran untuk berjalan atau tidak sedarkan diri.
Kejadian baru-baru ini bukanlah yang pertama seumpamanya di Thailand kerana pada 2020, seorang wanita di Phuket meninggal dunia selepas menangkap dan memasak belangkas di rumah. – Agensi


Syamsul nafi dakwaan setubuh luar nikah, Ira nak saman Jawi
Oleh KOSMO!

22 Mac 2023, 6:50 pm
KUALA LUMPUR – Pengarah sensasi Syamsul Yusof menafikan dakwaan isteri pertamanya, Puteri Sarah bahawa dia melakukan persetubuhan luar nikah.
Syamsul atau nama sebenarnya, Mohd. Syamsul Mohd. Yusof, 39, berkata, tuduhan itu sama sekali tidak berasas dan dia turut mempersoalkan ketelusan Jabatan Agama Islam Wilayah Persekutuan (Jawi).
Tambahnya, kes tersebut masih dalam siasatan di bawah Akta 559 Akta Kesalahan Jenayah Syariah Di Bawah Seksyen 23; Persetubuhan Luar Nikah.
“Saya menafikan apa yang Puteri Sarah dakwa tentang saya dan isteri kedua (Ira) melakukan persetubuhan luar nikah.
“Minta maaf cakap, Jawi ini ada banyak masalah sebenarnya berkaitan dengan rumah tangga dan sebagainya.
“Kenyataan-kenyataan yang tidak benar dan mungkin ada unsur-unsur rasuah. Saya berkahwin dengan Ira pada 6 Januari. Itu adalah tarikh saya bernikah.

“Dan, alhamdulillah (perkahwinan) kami telah didaftarkan secara sah di sini (Malaysia) pada 20 Januari 2023,” katanya pada sidang media tergempar, sebentar tadi.
Menurut pengarah filem Mat Kilau: Kebangkitan Pahlawan itu lagi, tindakan undang-undang terhadap Jawi diambil berhubung siasatan persetubuhan luar nikah yang didakwa isteri pertamanya itu.
“Saya masih lagi suami Puteri Sarah. Saya masih sayangkan dia dan masih berharap dapat berbincang dengannya berkaitan konflik rumah tangga kami.
“Pada masa sama, ini juga sebagai satu teguran buat Puteri Sarah bahawa saya masih suaminya!” ujarnya tegas.
Selain itu, Syamsul melalui peguamnya dikenali sebagai Amar berkata, isteri kedua aktor itu iaitu Ira Kazar juga bakal mengenakan tindakan saman terhadap Jawi.
Semalam, Syamsul diwakili peguam syarie, Azmi Mohd. Rais memfailkan permohonan nusyuz terhadap Puteri Sarah dan memberitahu tuntutan dibuat bukan sebab mahu membalas dendam, sebaliknya menyelamatkan rumah tangga.
Dalam tuntutan nusyuz tersebut, Syamsul mendakwa isteri pertamanya itu menjalinkan hubungan cinta dengan bekas kekasihnya yang merupakan suami orang.
Rentetan itu, Puteri Sarah pula membuat serangan balas apabila mendedahkan suaminya dan madunya Ira Kazar sedang disiasat di bawah Akta 559 Akta Kesalahan Jenayah Syariah Di Bawah Seksyen 23: Persetubuhan Luar Nikah. – KOSMO! ONLINE


Shahrizat dilantik Ahli MKT UMNO
Oleh HARRITH HISHAM

22 Mac 2023, 6:48 pm
PETALING JAYA – Seramai 13 ahli UMNO diumumkan sebagai Ahli Majlis Kerja Tertinggi (MKT) lantikan oleh Presidennya, Datuk Seri Dr. Ahmad Zahid Hamidi.
Pelantikan itu diumumkan selepas Ahmad Zahid mempengurusikan Mesyuarat MKT UMNO di Menara Dato’ Onn hari ini.
Antara yang dilantik ialah Tan Sri Shahrizat Abdul Jalil, Tan Sri Mohamad Fatmi Che Salleh, Datuk Ahmad Ismail, Datuk Nur Jazlan Mohamed dan Datuk Hasmuni Hassan.
Selain itu, Datuk Mohd. Hasnol Ayub, Datuk Mohd. Faizal Ramli, Datuk Mohd. Arrif Abdul Majid, Datuk Seri Jailani Johari, Datuk Norliza Abdul Rahim, Mohd. Hairi Mad Shah dan Siti Sokhleha Nordin.
Selain itu, mesyuarat MKT turut menetapkan beberapa perkara antaranya mendokong Kerajaan Perpaduan Malaysia untuk memastikan keutuhan kerjasama dalam kerajaan demi kestabilan negara.
MKT UMNO juga mengambil maklum perjalanan Sekretariat Kerajaan Perpaduan yang telah pun menubuhkan Majlis Perundingan Pimpinan dan Jawatankuasa-Jawatankuasa yang dianggotai kesemua parti-parti gabungan.

Dalam pada itu, UMNO komited membantu kerajaan melalui wakil-wakil parti untuk menangani isu peningkatan kos sara hidup yang dihadapi rakyat. – KOSMO! ONLINE


Nadma peruntuk RM60 juta bantu mangsa banjir
Oleh ADNAN IBRAHIM

22 Mac 2023, 6:21 pm
BATU PAHAT – Empat katagori bantuan boleh dituntut oleh mangsa banjir yang diselaraskan oleh Agensi Pengurusan Bencana Negara (Nadma) melalui kerajaan negeri serta pejabat daerah.
Menteri Hal Ehwal Sabah Sarawak dan Tugas-Tugas Khas, Datuk Armizan Mohd Ali berkata, bantuan berjumlah kira-kira RM60 juta itu meliputi wang ihsan kepada setiap isi keluarga bernilai RM1,000 dan wang ihsan kematian bernilai RM10,000 sekiranya berlaku akibat banjir.
“Nadma juga menyediakan bantuan tambahan pembelian barangan keperluan asas sehingga RM2,500 selain baik pulih kecil kerosakan rumah bernilai sehingga RM5,000.
“Bagaimana pun, semua permohonan bantuan itu perlu mendapat perakuan dan pengesahan daripada jawatankuasa pengurusan bencana di peringkat daerah yang dipengerusikan oleh Pegawai Daerah dengan urusetianya adalah Angkatan Pertahanan Awam Malaysia (APM) dan Jabatan Kebajikan Masyarakat (JKM),” katanya selepas lawatan pasca banjir di PPS SK Sri Telok di Parit Yaani dekat sini hari ini.
Menurut Armizan, bagi mangsa-mangsa yang terkesan tetapi tidak berpindah ke pusat pemindahan sementara (PPS) boleh membuat laporan kepada ketua-ketua komuniti setempat termasuk pusat khidmat Ahli Parlimen, ADUN sebelum disalurkan kepada pihaknya selepas disahkan oleh pejabat daerah masing-masing.
“Saya difahamkan proses penyerahan bantuan wang ihsan di negeri Johor sudah bermula walaupun keadaan banjir belum pulih sepenuhnya,” katanya. – KOSMO! ONLINE


Program Thai Hot Guy di KL batal
Oleh TUAN NURHIDAYAH TUAN AB.GHANI

22 Mac 2023, 6:14 pm
KUALA LUMPUR – Program yang akan dihadiri oleh kumpulan ‘Thai Hot Guy’ pada 30 Mac ini dibatalkan sesuai arahan pihak polis ekoran program terbabit dikaitkan dengan aktiviti Lesbian, Gay, Biseksual dan Transgender (LGBT).
Arahan pembatalan dibuat susulan program tersebut menimbulkan reaksi yang tidak menyenangkan serta pelbagai kecaman daripada seluruh lapisan masyarakat di negara ini.
Ketua Polis Daerah Wangsa Maju, Superintendan Ashari Abu Samah berkata, keputusan membatalkan program itu dimuktamadkan ketika pertemuan dengan penganjur dan pengurusan premis pada pukul 2.30 petang tadi.
“Sehingga pukul 4 petang ini, kita telah menerima sebanyak 60 laporan polis bagi membantah penganjuran program tersebut.
“Pihak polis peka mengenai penganjuran program-program yang menyentuh sensitiviti agama dan kaum yang boleh mengganggu-gugat ketenteraman awam dan keselamatan negara,” katanya dalam satu kenyataan hari ini.
Ashari berkata, pihaknya telah memberikan amaran keras kepada penganjur supaya program tersebut tidak diteruskan dan dibatalkan.

“Pihak penganjur dan pengurusan akur untuk membatalkan program berkenaan dan tiada sebarang aktiviti yang tular sebelum ini akan diadakan.
“Pihak polis akan membuat pemantauan berterusan ke atas premis berkenaan dan akan mengambil tindakan tegas sekiranya berlaku sebarang pelanggaran undang-undang,”tegasnya.
Sehubungan itu, pihaknya meminta orang ramai supaya tidak menjalankan apa-apa aktiviti yang melanggar undang-undang sehingga menggugat ketenteraman awam.
“Sebarang maklumat berkaitan kejadian jenayah boleh disalurkan ke Ibu Pejabat Polis Daerah (IPD) Wangsa Maju di talian 03-92899222 atau Hotline Polis Kuala Lumpur di talian 03-21159999 atau balai berhampiran,” katanya. – KOSMO! ONLINE


Inisiatif Rahmah bakal diperluas kepada pakej persekolahan, perkahwinan
Oleh HARRITH HISHAM dan NURUL IRDINA SUMALI

22 Mac 2023, 6:33 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) bercadang untuk memperluaskan lagi inisiatif Payung Rahmah kepada pakej perkahwinan, pertunangan dan juga persekolahan.
Menterinya, Datuk Seri Salahuddin Ayub berkata, cadangan itu dilihat boleh menjadi realiti selepas menerima penyertaan menggalakkan daripada syarikat besar seperti Jakel dan Mydin.
“Insya-Allah pada masa akan datang lebih banyak lagi industri tekstil akan kita buat libat urus supaya mereka juga dapat memberikan pakej-pakej yang penting.
“Antaranya baju sekolah untuk musim persekolahan termasuk pakej perkahwinan dan pertunangan yang boleh ditawarkan kepada rakyat dalam negara,” katanya.
Beliau berkata demikian pada sidang akhbar selepas melancarkan Jualan Rahmah Baju Raya Jakel: Kualiti Premium Pada Harga Mampu Milik di Wisma Jakel, di sini hari ini.
Salahuddin berkata, dengan semua aspek ini, inisiatif Payung Rahmah diharapkan dapat menarik lebih ramai pemain industri untuk tampil ke hadapan bagi membantu rakyat mendepani kos sara hidup.

Sementara itu, Pengarah Urusan Kumpulan Jakel, Datuk Seri Mohamed Faroz Mohamed Jakel berkata, syarikatnya menawarkan pelbagai produk pakaian pada harga yang lebih rendah sehingga 20 peratus di semua cawangan mulai hari ini (22 Mac) sehingga hujung bulan Syawal nanti.
“Kita memperuntukkan sebanyak satu juta baju Melayu masing-masing bagi koleksi Aaron Aziz dan Nabil Ahmad yang dijual pada harga RM149 berbanding RM259 sebelum ini.
“Jakel juga menawarkan kurta pada harga RM49 manaklaa sampin pula dijual pada harga RM39 dan RM49 berbanding harga asal iaitu RM119.
“Selain itu, kita juga berikan tambahan potongan harga 10 hingga 20 peratus bagi barangan yang sudah diberikan diskaun,” ujarnya.
Tambah Mohamed Faroz, usaha tersebut merupakan amal jariah pihak Jakel kepada semua masyarakat bagi menyambut bulan Ramadan dan perayaan Aidilfitri.
“Kita juga ingin memaklumkan bahawa cawangan Jakel Shah Alam akan dibuka semula di tapak baharu bersebelahan Hospital Shah Alam di Seksyen 7 pada 24 Mac ini,” jelasnya. – KOSMO! ONLINE


Harga RON95, RON97 kekal
Oleh MOHD RIDZAUDDIN ROSLAN

22 Mac 2023, 6:00 pm
PUTRAJAYA – Harga runcit produk petroleum RON95 dan RON97 kekal pada paras RM2.05 dan RM3.35 seliter bagi tempoh 23 hingga 29 Mac 2023.
Kementerian Kewangan berkata, harga produk diesel juga kekal pada paras RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.
“Ia meskipun harga pasaran sebenar bagi kedua-dua produk telah melebihi paras harga siling yang telah ditetapkan,” katanya dalam satu kenyataan di sini tadi.
Katanya, kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. – KOSMO! ONLINE


Jualan lemang dapat sambutan sempena Ramadan
Oleh ZAKKINA WATI AHMAD TARMIZI

22 Mac 2023, 5:49 pm
SEREMBAN – Sempena ketibaan bulan Ramadan, jualan lemang juga menerima sambutan menggalakkan lebih-lebih lagi ia sememangnya menjadi juadah dicari-cari sewaktu tradisi ‘mantai’ yang lazimnya dijalankan penduduk Negeri Sembilan.
Seorang pengusaha lemang di Kampung Pantai di sini, Zainal Abdullah, 41, berkata, tahun ini dia bersama tiga orang sahabatnya yang lain telah memasak lebih 1,000 batang lemang dalam tempoh dua hari bagi persediaan permintaan menjelang Ramadan.
“Lemang memang menjadi juadah wajib di negeri ini menjelang Ramadan. Kami telah menyediakan lebih 1,000 batang lemang dan kebanyakannya memang sudah ditempah pelanggan.
“Kami menjualnya pada harga berpatutan iaitu bermula RM13 sehingga RM15 sebatang. Kami juga turut menjual rendang ayam dan daging untuk dimakan bersama lemang,” katanya ketika ditemui di sini semalam.
Zainal berkata, dia bersama sahabatnya iaitu Mohd. Afendey Yusof, 43, Roslan Abd. Rahim, 42, dan Hafiz Bisyar, 39, telah mengusahakan jualan lemang itu sejak tujuh tahun lalu.
“Kami memilih menjual di kampung ini yang terletak di jalan utama menghubungkan daerah Seremban dan Jelebu serta menjadi menjadi tumpuan ramai untuk mencari lemang pada hari ‘mantai’.

“Jalan ini sering dilalui orang ramai terutama sewaktu musim ‘mantai’ ini kerana ada yang pulang ke Jelebu serta ke Pahang. Ia menjadi laluan strategik untuk pelanggan membeli juadah lemang dan rendang,” katanya memperoleh batang buluh di hutan berhampiran rumahnya di kampung itu. – KOSMO! ONLINE


360 keluarga terjejas banjir terima Sumbangan Rahmah JPM
Oleh MOHD RIDZAUDDIN ROSLAN

22 Mac 2023, 5:07 pm
PUTRAJAYA – Seramai 360 keluarga terjejas banjir melibatkan empat buah kampung di sekitar Sri Medan, Batu Pahat, Johor menerima Sumbangan Rahmah Jabatan Perdana Menteri (JPM) dalam usaha meringankan beban mereka.
Ketua Setiausaha Negara, Tan Sri Mohd. Zuki Ali berkata, sumbangan itu diberikan selepas beliau dan delegasi turun padang bagi melihat kawasan terjejas sekitar Batu Pahat, Johor.
Katanya, usaha itu dilaksanakan bagi menghulurkan tenaga dan bantuan kepada mangsa yang terkesan teruk akibat banjir baru-baru ini.
“Saya turut menyampaikan Bakul Rahmah Kementerian Perdagangan Dalam Negeri dan Kos Sara Hidup (KPDN) kepada penduduk sekitar di Sekolah Kebangsaan Seri Sejati, Sri Medan, Batu Pahat, Johor.
“Lokasi seterusnya saya bersama delegasi bergerak ke Klinik Desa Sri Menanti untuk menyampaikan Sumbangan Rahmah JPM kepada 360 keluarga yang terjejas akibat banjir melibatkan empat buah kampung,” katanya menerusi hantaran di Facebook rasminya tadi.
Katanya, beliau turut menyampaikan sumbangan kepada lima buah sekolah di Mukim Simpang Kiri yang terjejas banjir dimana ia disumbangkan oleh Yayasan Guru Tun Hussein Onn.

“Saya berkesempatan menyantuni Sukarelawan Penjawat Awam di Balai Raya Kampung Parit Yusof yang juga merupakan lokasi terakhir sesi lawatan turun padang pada hari ini.
“Saya menzahirkan rasa terima kasih kepada semua agensi kerajaan dan Sukarelawan Penjawat Awam yang berganding bahu bagi memulihkan semula tempat-tempat terjejas.
“Semoga bantuan-bantuan ini dapat meringankan sedikit beban yang ditanggung oleh mereka,” jelasnya. – KOSMO! ONLINE


Tiga kadar zakat fitrah ditetapkan di Negeri Sembilan
Oleh ZAKKINA WATI AHMAD TARMIZI

22 Mac 2023, 5:15 pm
SEREMBAN – Kadar zakat fitrah di Negeri Sembilan bagi tahun ini ditetapkan pada tiga kadar harga berbeza iaitu RM7, RM10 dan RM21 bagi setiap seorang.
Majlis Agama Islam Negeri Sembilan (MAINS) dalam kenyataan memaklumkan, penetapan tiga kadar harga ini adalah berdasarkan kepada kajian harga beras mengikut gred dan jenis yang dimakan oleh kebanyakan penduduk Islam di Negeri Sembilan pada kadar timbangan iaitu satu gantang Baghdad bersamaan 2.751 kilogram.
“Bagi menjunjung titah Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir adalah dimaklumkan ketetapan Pewartaan Kadar Zakat Fitrah bagi tahun 1444H/2023M adalah RM7 bagi umat Islam yang menjadikan beras makanan hariannya daripada jenis Super Special Tempatan SST 5 peratus.
“Kadar RM10 bagi umat Islam yang menjadikan beras makanan hariannya daripada jenis beras Super Import, Super Wangi dan Herba Ponni manakala RM21 bagi umat Islam yang menjadikan beras makanan hariannya daripada jenis beras Super Basmathi,” menurut kenyataan itu.
MAINS turut memaklumkan, bagi memenuhi keperluan masyarakat Islam menunaikan ibadat zakat fitrah di dalam bulan Ramadan, beberapa kaedah pembayaran disediakan.
“Pembayaran secara bersemuka boleh dilakukan dengan cara hadir ke kaunter zakat di pejabat-pejabat MAINS daerah dan cawangan, melalui amil zakat fitrah yang telah diberi tauliah oleh MAINS yang terdapat di masjid dan surau terpilih di seluruh negeri atau ke kaunter pembayaran zakat fitrah yang terdapat di lokasi yang terpilih.

“Pembayaran secara dalam talian (online) juga boleh dilakukan menerusi portal rasmi MAINS di www.zakatns2u.biz/fitrah, aplikasi MAINS, aplikasi MyEG, aplikasi SnapNpay dan perbankan internet melalui JomPay,” katanya. – KOSMO! ONLINE


Penuntut universiti antara dikesan memandu tanpa lesen
Oleh SITI NOR MAS ERAH AMRAN

22 Mac 2023, 5:00 pm
SEBERANG PERAI – Tiada lesen memandu dalam kalangan remaja lepasan sekolah termasuk penuntut universiti antara kesalahan tertinggi yang direkodkan dalam Op Rentas Negeri yang berlangsung selama tiga hari dan berakhir hari ini.
Pengarah JPJ negeri, Adenan Md. Isa berkata, ini susulan 651 notis dikeluarkan atas kesalahan tersebut hasil operasi yang dijalankan di Plaza Tol Jambatan Pulau Pinang, Plaza Tol Sungai Dua arah Utara dan Selatan dan Lapangan Terbang Antarabangsa Pulau Pinang (LTAPP).
“Tiada lesen memandu masih mendominasi dalam kalangan pemandu di negeri ini dan alasan sama masih diberikan antaranya tiada masa untuk membuat lesen memandu dan harga lesen memandu mahal.
“Kebanyakan pengguna kenderaan yang tidak memiliki lesen ini terdiri daripada golongan belia yang juga lepasan sekolah dan universiti,” katanya kepada pemberita dalam sidang media di sini hari ini.
Secara keseluruhannya, beliau memberitahu, sebanyak 3,668 kenderaan diperiksa manakala 1,821 notis atas pelbagai kesalahan dikeluarkan sepanjang operasi berlangsung.
“Dalam pada itu, sebanyak 400 motosikal turut disita dalam operasi sama dengan kebanyakannya ditunggang oleh warga asing,” jelasnya.

Menurut Adenan, operasi yang dijalankan bersama JPJ Kedah dan Perlis itu bertujuan untuk menguatkuasakan undang-undang di bawah Akta Pengangkutan Jalan (APJ) 1987, APAD 2010 dan Kaedah-kaedah di bawahnya. – KOSMO! ONLINE


Guru rakam swafoto sebelum bunuh teman lelaki curang
Oleh KOSMO!

22 Mac 2023, 6:00 pm
LONDON – Seorang guru sekolah rendah di Britain sempat merakam swafoto dalam bilik tidurnya selepas membunuh teman lelakinya yang curang dan menanam mayat mangsa di sebuah taman, lapor akhbar Daily Mirror semalam.
Fiona Beal, dituduh menikam Nicholas Billingham, 42, di bilik tidur mereka pada November 2021 sebelum membungkus mayatnya menggunakan beg sampah dan permaidani serta menanamnya.
Mahkamah Diraja Northampton turut ditunjukkan dengan beberapa gambar yang dirakam wanita berusia 49 tahun itu di dalam bilik tidurnya.
Salah satu imej itu menunjukkan Beal memakai baju panas berwarna hitam serta tersenyum ketika dia berdiri di sebelah katil.
Sepupu Billingham, James Smith memberitahu mahkamah bahawa lelaki itu seorang kaki judi dan hubungannya dengan Beal telah menjadi renggang.
“Nick (Billingham) pernah berkata sebelum ini bahawa dia tertekan dan berasa ingin membunuh diri,” katanya.

Beal sementara itu mengaku membunuh teman lelakinya di rumah mereka tetapi menafikan dia bertindak demikian kerana keadaan fikirannya pada masa itu.
Perbicaraan itu akan diteruskan. – Agensi


Kerajaan Selangor taja anak yatim lanjut pelajaran bidang kemahiran
Oleh ABDUL RAZAK IDRIS

22 Mac 2023, 5:30 pm
SHAH ALAM – Nasib anak-anak yatim yang bakal keluar dari rumah-rumah perlindungan selepas genap berusia 18 tahun lebih terbela apabila kerajaan negeri bakal menaja mereka melanjutkan pelajaran dalam bidang kemahiran.
Menurut Exco Generasi Muda, Sukan dan Modal Insan, Mohd. Khairuddin Othman, untuk permulaan pihaknya bekerjasama dengan Pusat Pembangunan Kemahiran Teknikal Negeri Selangor (STDC) untuk menaja 30 anak yatim di bawah seliaan Yayasan Islam Darul Ehsan (YIDE) bermula bulan ini.
“Kerajaan negeri mahu anak-anak yatim yang berdaftar di rumah perlindungan di bawah YIDE belajar kemahiran di STDC dalam bidang elektrik, automotif, penghawa dingin dan sebagainya.
“Ini penting untuk dilaksana kerana kita dapati ada dalam kalangan anak-anak yatim selepas meninggalkan rumah perlindungan mereka seolah-olah terpaksa bertarung untuk mendapatkan pekerjaan kerana mereka tidak mempunyai skil yang khusus,” katanya.
Beliau berkata demikian selepas Majlis Menandatangani Persefahaman Kerjasama Pelan Pembangunan Modal Insan Pasca Rumah Perlindungan dan Anak Yatim Negeri Selangor di Bangunan SUK hari ini.
Mohd. Khairuddin berkata, buat masa ini terdapat 948 anak yatim di 25 rumah anak yatim di bawah seliaan YIDE yang bakal dilibatkan dengan program pengajian kemahiran tersebut. – KOSMO! ONLINE


Lelaki ditahan ‘tampar’ muka wanita guna piza
Oleh KOSMO!

22 Mac 2023, 5:30 pm
TALLAHASSEE, FLORIDA – Seorang lelaki di negeri Florida, Amerika Syarikat (AS) ditahan selepas dia didakwa menampar muka seorang wanita menggunakan sekeping piza semasa mereka bertengkar, lapor stesen penyiaran Fox News semalam.
Anggota polis mengunjungi sebuah kediaman selepas menerima panggilan kecemasan mengenai dakwaan keganasan rumah tangga, kata Pejabat Syerif Daerah Marion dalam afidavit penangkapan.
Di lokasi kejadian, suspek yang bernama Ortelio Lazaro Alfonso, 39, memberitahu bahawa dia bertengkar dengan seorang wanita.
Mangsa memberitahu bahawa dia ditampar di pipi kanannya menggunakan sekeping piza semasa bertengkar selepas Alfonso menjadi marah apabila mangsa mendisiplinkan individu lain dalam rumah tersebut.
Sos piza ditemui pada bahagian hadapan, kolar dan belakang baju mangsa serta di rambut dan telinganya. Mangsa membiarkan polis memeriksa kediaman tersebut di mana mereka menemui sos piza pada dinding dan siling dapur.
Alfonso kemudian ditahan dan mengaku bertengkar dengan mangsa. Bagaimanapun, lelaki itu mendakwa dia hanya melempar kepingan piza itu dan terkena muka mangsa.

Alfonso yang ditahan atas tuduhan melakukan serangan fizikal bagaimanapun dibebaskan dengan ikat jamin. – Agensi


Zakat Fitrah Pahang ditetapkan pada tiga kadar
Oleh NORHAFIZAN ZULKIFLI

22 Mac 2023, 5:22 pm
PEKAN – Majlis Ugama Islam dan Adat Resam Melayu Pahang (MUIP) yang mengekalkan kadar zakat fitrah RM7 bagi tahun ini turut memperkenalkan dua lagi kadar zakat fitrah.
Ketua Pegawai Eksekutif MUIP, Datuk Ahmad Hairi Hussain berkata, kadar itu diputuskan selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah dan jawatankuasa perundingan hukum syarak Pahang.
“Kadar zakat fitrah RM7 adalah minimum dan digalakkan bagi mereka yang menggunakan beras wangi atau beras putih import pada kadar RM14.
“Bagi (rakyat) yang menggunakan beras (jenis) Basmathi atau beras merah atau setara pula kadar zakat (digalakkan) adalah RM21 seorang,” katanya dalam sidang akhbar di Pejabat MUIP di sini, hari ini.
Menurutnya lagi, seramai 943 amil sudah ditauliahkan oleh MUIP bagi melaksanakan urusan pembayaran zakat fitrah di seluruh negeri yang mana urusan pembayaran zakat boleh dimulakan pada permulaan Ramadan.
Katanya, selain menunaikan zakat fitrah melalui amil dilantik orang ramai juga boleh melakukannya secara dalam talian di e-zakat MUIP.

“Pembayaran melalui amil yang tidak ditauliahkan adalah tidak dibenarkan dan mereka yang menyamar sebagai amil zakat boleh dikenakan tindakan mengikut Seksyen 38 Enakmen Kesalahan Syariah 2013,” katanya. – KOSMO! ONLINE


‘Kapten’, isteri didakwa tipu penjualan 4,245 papan telur
Oleh MUHAMMAD SHAHIZAM TAZALI

22 Mac 2023, 5:41 pm
ALOR GAJAH – Sepasang suami isteri didakwa di Mahkamah Majistret di sini, hari ini atas pertuduhan menipu penjualan telur membabitkan kerugian berjumlah RM52,990, hujung tahun lalu.
Tertuduh, Mohamed Hafiz Ibrahim dan Intan Hafiezah Roslan yang masing-masing berusia 35 tahun bagaimanapun mengaku tidak bersalah sejurus pertuduhan dibacakan jurubahasa di hadapan Majistret Nurul Bahiyah Kamaluddin.
Mengikut pertuduhan, pasangan itu didakwa telah menipu Muhammad Shafiq Bashir Ahmed, 32, bagi pembelian 4,245 papan telur yang tidak wujud dan mendorong mangsa memasukkan wang secara berperingkat berjumlah RM52,990 ke dalam akaun Bank CIMB milik Intan Hafiezah.
Kesalahan itu dilakukan di Lot 942, Simpang Ampat dalam daerah Alor Gajah antara 13 Disember 2022 hingga 3 Januari 2023.
Sabit kesalahan kedua-dua tertuduh boleh dikenakan hukuman penjara maksimum lima tahun atau denda atau kedua-duanya sekali mengikut Seksyen 417 Kanun Keseksaan dan dibaca bersama Seksyen 34 akta sama.
Dalam pada itu, Mohamed Hafiz turut dihadapkan dengan pertuduhan menyamar sebagai pegawai tentera berpangkat kapten dan didakwa mengikut Seksyen 170 Kanun Keseksaan yang memperuntukkan hukuman penjara maksimum dua tahun atau denda atau kedua-duanya.

Dia juga didakwa memakai pakaian menyerupai Angkatan Tentera Malaysia (ATM) dengan niat untuk menipu dan didakwa mengikut Seksyen 171 Kanun Keseksaan yang memperuntukkan hukuman penjara sehingga tiga bulan atau denda maksimum RM400 atau kedua-duanya sekali.
Kedua-dua kesalahan itu dilakukannya kira-kira pukul 5 petang di Syarikat Teck Ping Chan Agriculture Sdn. Bhd. dalam daerah Alor Gajah pada 13 Disember 2022.
Dalam prosiding sama, tertuduh yang bekerja sebagai peniaga berdepan satu lagi pertuduhan iaitu menyamar sebagai peguam untuk menyelesaikan kes saman Kementerian Perdagangan Dalam Negeri dan Kos Sara Hidup (KPDN) sehingga mendorong Ahmad Farizal Abdul Hajat, 43, mendepositkan wang berjumlah RM3,000 ke dalam akaun CIMB Bank milik Intan Hafiezah.
Sementara itu, isterinya didakwa mengikut Seksyen 29(1) Akta Kesalahan Kecil 1955 (Akta 336) kerana tidak dapat memberikan penjelasan munasabah mengenai wang RM3,000 yang dimasukkan ke dalam akaun Bank CIMB miliknya antara 16 Disember hingga 21 Disember 2022.
Setelah mendengar hujah kedua belah pihak, Nurul Bahiyah membenarkan Mohamed Hafiz diikat jamin berjumlah RM15,500, manakala isterinya sebanyak RM6,000 dengan seorang penjamin bagi kesemua pertuduhan berkenaan. Beliau kemudian menetapkan tarikh 5 Mei untuk serahan dokumen dan lantikan peguam.
Terdahulu, pendakwaan dikendalikan Timbalan Pendakwa Raya Sharina Farhana Nor Sa’ari manakala tertuduh tidak diwakili peguam. – KOSMO! ONLINE


Pekerja swasta maut motosikal langgar pembahagi jalan
Oleh MOHD. HUSNI MOHD. NOOR

22 Mac 2023, 4:51 pm
SEPANG – Seorang kakitangan swasta maut apabila motosikal ditunggangnya terbabas sebelum melanggar pembahagi jalan ketika dalam perjalanan menghala ke Plaza Tol Putrajaya, pagi tadi.
Dalam kejadian pukul 8 pagi di kilometer (KM) P2.3 Jalan Lingkaran Putrajaya itu, mangsa dikenali sebagai Nur Al’Arifin, 33, maut di lokasi kejadian akibat cedera parah di kepala.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati mangsa dari arah Kota Warisan menghala ke Shah Alam untuk ke tempat kerja.
Beliau berkata, sebaik tiba di lokasi kejadian, motosikal ditunggang mangsa tiba-tiba terbabas dan melanggar pembahagi jalan di tengah jalan raya.
“Mangsa disahkan meninggal dunia di tempat kejadian dan mayat dihantar ke Hospital Putrajaya untuk bedah siasat.
“Siasatan punca kemalangan masih dijalankan dan kes disiasat mengikut Seksyen 41(1) Akta Pengangkutan Jalan (APJ) 1987,” katanya ketika dihubungi hari ini.

Katanya, beliau juga meminta saksi kejadian diminta tampil memberi keterangan bagi membantu siasatan.
Wan Kamarul Azran berkata, saksi boleh menghubungi pegawai penyiasat, Inspektor Noor Faizah di nombor 0138024605 untuk menyalurkan maklumat. – KOSMO! ONLINE


Tular jejaka mirip Tengku Mahkota Pahang
Oleh NURUL IRDINA SUMALI

22 Mac 2023, 4:59 pm
PETALING JAYA – Rakaman video seorang jejaka mirip Tengku Mahkota Pahang, Tengku Hassanal Ibrahim Alam Shah sedang menjamu selera di sebuah kedai makan bersama anak dan isterinya tular di media sosial.
Rakaman yang dikongsikan oleh pengguna TikTok @ShamYusof itu meraih 541 ribu tontonan, 965 tanda suka dan rata-rata netizen bersetuju muka jejaka berkenaan mirip Tengku Hassanal Ibrahim.
“Kawan saya ni, namanya Zulkifli dan memang semua orang ingat dia Tengku Mahkota Pahang,” komen pemilik akaun media sosial Nama Saya Mika.
Menurutnya lagi, Zulkifli juga pernah disangkakan Tengku Mahkota pahang ketika terlibat dalam misi banjir semasa bertugas sebagai Anggota Skuad Penyelamat Dewan Bandaraya Kuala Lumpur (DBKL) di Segamat,  Johor ketika singgah di kedai makan.
Menjengah ke ruangan komen, ramai netizen bersetuju Zulkifli dan Tengku Hassanal bersemuka suatu hari nanti.
“Apa kata suatu hari nanti, jumpakan Tengku Mahkota Pahang dan Zulkifli” komen Tweetie Izyan.

“Suruh la dia pergi melawat mana mana negara, sah orang akan ingat dia Tengku Mahkota Pahang” komen Dylazawawi. – KOSMO! ONLINE


Penganjur Thai Hot Guy boleh dikena tindakan – Kor Ming
Oleh MUHAMMAD NAJIEB AHMAD FUAD

22 Mac 2023, 3:55 pm
KUALA LUMPUR – Kementerian Pembangunan Kerajaan Tempatan (KPKT) tidak menyokong sebarang aktiviti melibatkan kegiatan lesbian, gay, bisexual dan transgender (LGBT) di negara ini.
Menterinya, Nga Kor Ming berkata, negara ini mempunyai undang-undang dan tindakan boleh dikenakan sekiranya melakukan kesalahan terutama membabitkan aktiviti tidak bermoral.
“Kementerian tidak menyokong LGBT, ini adalah dasar kerajaan dan tidak dijadikan isu. Mana-mana pihak langgar dasar kerajaan tindakan akan diambil mengikut lunas undang-undang,” katanya kepada pemberita selepas Majlis Penyerahan Watikah Panel of Experts (POE) KPKT siri 1/2023 di sini hari ini.
Beliau berkata demikian ketika diminta mengulas mengenai penganjuran tarian oleh sekumpulan penari yang dikenali sebagai Thai Hot Guy dijangka berlangsung di sebuah kelab persendirian di Jalan Tun Razak pada 30 Mac ini.
Terdahulu, Menteri Dalam Negeri Datuk Seri Saifuddin Nasution Ismail dilaporkan berkata, penganjuran aktiviti yang boleh menimbulkan keresahan dalam kalangan masyarakat tidak wajar diteruskan terutama pada bulan Ramadan.
Katanya, sebarang jenis penganjuran seharusnya mengambil kira sikap saling menghormati antara masyarakat dan sesama kaum yang mempunyai sensitiviti mereka tersendiri. – KOSMO! ONLINE


28 pakar dilantik sumbang kepakaran di POE
Oleh MUHAMMAD NAJIEB AHMAD FUAD

22 Mac 2023, 4:02 pm
KUALA LUMPUR – Seramai 28 pakar dilantik sebagai Panel Of Expert (POE) bagi menyumbang kepakaran masing-masing dalam membantu Kementerian Pembangunan Kerajaan Tempatan (KPKT) memantapkan penyampaian perkhidmatan berkualiti kepada rakyat.
Menterinya, Nga Kor Ming berkata, kesemua mereka dilantik terdiri daripada kalangan yang berlatar belakangkan pelbagai bidang seperti perumahan, kewangan, ekonomi, kebombaan dan pembinaan.
Katanya, ia juga melibatkan penyertaan individu daripada institusi seperti Khazanah Research Institute, House Buyers Association (HBA), Persatuan Pemaju Hartanah dan Perumahan Malaysia (Rehda), Bar Council, Persatuan Arkitek Malaysia, Bursa Malaysia Berhad, Association of Bank Malaysia, ahli akademik universiti dan lain-lain.
“Pelantikan POE ini merupakan satu inisiatif strategik KPKT bagi menggembleng pengetahuan, pengalaman dan kepakaran pelbagai pihak untuk bersama-sama KPKT secara khusus ya dalam menentukan dasar dan program yang terbaik untuk rakyat.
“Melalui pelantikan ini, ahli POE diharap dapat membantu memberikan khidmat nasihat dan cadangan penambahbaikan serta solusi kepada kementerian bagi menangani isu dan cabaran yang mendatang.
“Input serta cadangan yang dikemukakan akan diketengahkan dan diteliti oleh pihak kementerian sebelum dibawa ke pertimbangan pihak-pihak berkepentingan bagi memastikan setiap isu berkaitan KPKT dapat diselesaikan secara strategik dan teratur,” katanya.

Beliau berkata demikian kepada pemberita selepas Majlis Penyerahan Watikah POE KPKT siri 1/2023 di sini hari ini.
Panel berkenaan akan dipengerusikan oleh Nga sendiri dan Pengerusi ganti disandang oleh bekas Ketua Pengarah Perkhidmatan Awam, Tan Sri Mohd. Khairul Adib Abd Rahman.
Tambahnya, kesemua mereka akan berkhidmat secara pro bono tanpa sebarang kos kepada kerajaan. – KOSMO! ONLINE


Enam negeri dijangka hujan lebat petang ini
Oleh TUAN NURHIDAYAH TUAN AB.GHANI

22 Mac 2023, 4:26 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang terhadap enam negeri sehingga pukul 6 petang ini.
MetMalaysia menerusi laman Facebooknya berkata, ribut petir dijangka di negeri Kedah (Baling, Kulim dan Bandar Baharu) manakala Perak (Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim).
Sementara itu, hujan lebat diramal di Pahang (Tanah Tinggi Cameron) dan Selangor (Hulu Selangor).
Katanya, angin kencang turut dijangka di negeri Johor (Segamat, Kluang, Pontian, Kulai, Kota Tinggi dan Johor Bahru).
Seterusnya, bagi Sarawak, kawasan terlibat adalah di sekitar Sibu, Mukah (Matu, Dalat dan Mukah), Kapit (Song) dan Miri (Beluru dan Marudi).
Jelasnya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. -KOSMO! ONLINE


Abang kantin tidak berkira murid tidak cukup duit bayar nasi
Oleh KOSMO!

22 Mac 2023, 3:58 pm
PETALING JAYA – Sikap seorang peniaga kantin sekolah yang tidak berkira dan membantu murid-murid untuk membeli makanan menyentuh hati ramai pihak.
Menerusi video yang dimuat naik oleh @apex.20 atau mesra dikenali sebagai ‘Abang Kantin’, kelihatan ramai murid-murid sekolah rendah masih tidak tahu membuat pembayaran makanan.
‘Abang Kantin’ kemudiannya membantu murid-murid tersebut yang masih keliru dengan nilai wang kertas dan harga makanan.
Dalam pada itu, gelagat seorang orang budak turut menarik perhatian ramai kerana cuma membawa RM1 walaupun harga makanan RM2.
“Adik ada lagi ke RM1? Kalau tidak ada, tidak mengapa. Ambil dulu makanan ini. Esok cakap dengan ibu ayah bawa RM3 ya, RM1 untuk air, RM2 untuk makanan,” katanya lembut kepada murid itu.
Sehingga kini, video tersebut telah mendapat 714,300 tontonan, 43,500 tanda suka, 1,437 perkongsian.

Menjengah ke ruangan komen, Kosmo! mendapati ramai yang terharu menonton kebaikkan ‘Abang Kantin’ kerana membantu murid-murid yang memerlukan.
“Tersentuh hati saya tengok adik yang bawa RM1 itu. Mungkin dia dari keluarga yang susah. Teringat waktu kecil dulu. Semoga murah rezeki abang,” komen Nadry Zuman.
“Terima kasih abang sebab jujur dalam berniaga. Budak-budak ini mereka tidak tahu nilai duit, berapa ada dan nak bagi berapa,” komen seorang pengguna.
“Semoga dimurahkan rezeki abang, lembut betul layan budak-budak itu.. syok tengok,” komen pengguna yang lain pula. – KOSMO! ONLINE


Ebit Lew sebak jumpa Muhammad Mikhael
Oleh NURUL IRDINA SUMALI

22 Mac 2023, 4:13 pm
PETALING JAYA – Pendakwah bebas dan aktivis masyarakat terkenal, Ebit Lew mengambil peluang bersua muka bersama Muhammad Mikhael Sathayah dan ibunya.
Muhammad Mikhael Sathayah atau lebih dikenali sebagai ‘Muka Gangster’ yang sebelum ini tular apabila berpenampilan seperti gengster, tetapi sebenarnya seorang yang sangat menyayangi ibunya telah berkongsi memeluk agama Islam.
Menerusi satu hantaran di Facebook, kelihatan Mikhael yang berpelukan erat bersama Ebit dalam pertemuan yang berlangsung di kediamannya baru-baru ini.
“Terharu sebak mendengar kisah di TikTok Muka Gangster tentang kasih sayang ibu kepada anaknya masuk Islam.
“Dekat Ramadan ni makin kuat rindu mak ayah. Buat yang masih ada mak ayah, hargai dan sayangilah” kata Ebit.
Dalam pada itu, Ebit juga sempat menghadiahkan sehelai jubah dan juga selendang kepada Mikhael sebagai tanda mengagumi kasih sayang ibunya.

Menjengah ke ruangan komen, rata-rata ramai memberikan sokongan dan turut mendoakan ibu kepada Mikhael diberikan hidayah.
“Ya Allah berilah hidayah kepada makcik tu sekali biar mereka sama-sama kesyurgamu,” kata Gira Azira.
“Walaupun saya bangsa Iban dari Sarawak, agama Kristian. Saya memang terharu dengan Ebit lew kerana banyak membawa orang ke jalan yang betul,” ujar Philip.
“Abang ni hebat sebab muliakan mak dia. Maknya pun hebat walaupun berlainan agama tetap bersama dia,” jelas Farah. – KOSMO! ONLINE


Arab Saudi mula berpuasa esok
Oleh KOSMO!

22 Mac 2023, 4:05 pm
RIYADH – Umat Islam di Arab Saudi akan mula berpuasa esok, 23 Mac yang menandakan permulaan bulan Ramadan tahun 1444 Hijrah, lapor akhbar Saudi Gazette semalam.
Bulan puasa akan bermula esok selepas genap 30 hari bulan Syaaban, demikian menurut Mahkamah Diraja dalam satu kenyataan yang memetik keputusan Mahkamah Agung Arab Saudi.
Jabatan Bulan Sabit di Mahkamah Agung yang mengadakan sidang akhbar petang semalam memberitahu bahawa anak bulan Ramadan belum dilihat, maka, hari ini (Rabu) akan menjadi hari ke-30 bulan Syaaban manakala Khamis akan menjadi hari pertama bulan Ramadan.
Ramadan tahun ini dijangka menyaksikan aliran besar kemasukan jemaah yang menandakan kemuncak musim umrah.
Pihak berkuasa Arab Saudi sebelum ini mengumumkan bahawa kira-kira tiga juta jemaah dijangka tiba di negara itu untuk menunaikan umrah dan melawat Masjid Nabawi pada bulan Ramadan. – Agensi


Bukan salah sesiapa, Fasha tak serik berlakon dengan Azhan
Oleh NUR EMIRA SAIZALI

22 Mac 2023, 4:25 pm
KUALA LUMPUR – Aktres popular Fasha Sandha enggan menyalahkan mana-mana pihak susulan kecederaan yang dialaminya di set penggambaran drama Anak Tuan baru-baru ini.
Fasha atau nama penuhnya Nur Fasha Sandha Hassan memberitahu, dia menerima setiap pandangan orang ramai mengenai insiden tersebut termasuk daripada rakan selebriti seperti Datuk Fizz Fairuz.
“Datuk Fizz adalah sahabat rapat saya. Saya tak tahu maksud di sebalik komennya itu, mungkin sekadar pendapat supaya kejadian sebegitu tidak berulang lagi.
“Saya terima pandangan tersebut dan melihatnya dari sudut positif termasuk pendapat yang lain.
“Semua orang bebas untuk melontarkan pandangan mereka tetapi janganlah salahkan sesiapa, tiada siapa pun mahu insiden tersebut berlaku,” katanya kepada Kosmo! Online ketika ditemui di Majlis Menyambut Ramadan Alfaro & Media di sini, semalam.
Dalam pada itu, bintang drama Serpihan Sayang itu berharap semua pihak termasuk kru produksi dan para pelakon mengambil iktibar daripada kejadian yang menimpanya.

“Hikmah daripada insiden ini sebenarnya membuka mata banyak pihak mengenai hal-hal keselamatan di set penggambaran.
“Sebelum insiden sebegini berlaku, saya tidak kisah sebab ada orang yang akan memeriksa dari sudut keselamatan tetapi selepas ini akan periksa sendiri.
“Walaupun alami kecederaan, saya tak meletakkan kesalahan terhadap mana-mana pihak dan menganggapnya sebagai dugaan kecil,” katanya lagi.
Mengenainya hubungannya dengan Azhan Rani selepas insiden tersebut, dia berkata, mereka hanya menjalankan tugas sebagai pelakon untuk menjiwai watak yang ditugaskan.
“Saya tak salahkan Azhan atas apa yang berlaku malah sangat meminati lakonannya.
“Azhan ada cakap supaya jangan serik untuk bekerjasama lagi selepas ini. Saya pun beritahu perkara sama.
“Mungkin ketika itu, kami terlalu menjiwai watak. Lebih-lebih lagi itu kali pertama kami berlakon bersama, jadi masing-masing nak berikan yang terbaik,” ujarnya lagi.
Berkongsi perkembangan kesihatan, isteri kepada pelakon Aidil Aziz berkenaan berkata, dia akan menjalani pembedahan untuk membuang darah beku pada mata kirinya.
“Nampak saya bekerja seperti biasa tetapi hakikatnya menahan sakit juga.
“Antara kesannya ialah saya mudah sakit kepala. Apa pun saya anggap ini sebagai ujian kecil dan tidak tertekan mengenainya,” jelasnya.
Pada 2 Mac lalu, Fasha mengalami kecederaan selepas mata kirinya terhantuk pada bucu katil kayu di lokasi set penggambaran drama Anak Tuan ketika menjayakan satu babak bersama Azhan.
Insiden tersebut menyebabkan Fasha patah tulang di bahagian mata kiri dan bebola mata kirinya juga berdarah. – KOSMO! ONLINE


Lapor pada tribunal jika wujud isu perumahan – Kor Ming
Oleh MUHAMMAD NAJIEB AHMAD FUAD

22 Mac 2023, 4:07 pm
KUALA LUMPUR – Pemilik dan pembeli rumah yang tidak berpuas hati terhadap pemaju serta kualiti projek perumahan mereka boleh membuat aduan perkara berkenaan kepada tribunal perumahan.
Menteri Pembangunan Kerajaan Tempatan, Nga Kor Ming berkata, proses berkenaan tidak mengambil masa yang begitu lama dan berkesan selain tindakan undang-undang boleh dikenakan terhadap pemaju itu.
“Mana-mana pihak yang tidak berpuas hati sentiasa boleh kemukakan tuntutan di tribunal yang agak mudah. Ia hanya satu salinan kertas dan tidak perlu lantik peguam dan semua tribunal akan bersidang pada setiap minggu.
“Kerajaan sentiasa memantau dan pada Januari lalu KPKT telah melantik seramai 39 orang Presiden tribunal tuntutan perumahan dan juga tribunal pengurusan strata dan kesemua kekosongan telah pun kita isikan,” katanya.
Beliau berkata demikian kepada pemberita selepas Majlis Penyerahan Watikah Panel of Experts (POE) KPKT siri 1/2023 di sini hari ini.
Ujarnya, sejak dua tahun lalu, pihak tribunal telah menyelesaikan 99.52 peratus kes dengan angaran kes sebanyak 40,000 kes.

Terdahulu, terdapat keluhan oleh pembeli rumah yang tidak berpuas hati dengan sikap pemaju yang dianggap tidak bertangunggjawab terhadap isu kerosakan sesebuah projek perumahan.
Ini termasuk tindakan segelintir pemaju yang kelihatan sengaja melengahkan proses memperbaiki kecacatan projek bagi melepasi tempoh jaminan kerosakan (DLP) yang diberi tempoh selama 24 bulan. – KOSMO! ONLINE


[VIDEO] Pencuri gagal larikan tabung masjid
Oleh MOHD. RAFIE AZIMI

23 Mac 2023, 9:53 pm
JITRA – Jemaah yang mahu menunaikan solat subuh pada hari pertama Ramadan di Masjid Al Aqla di sini dikejutkan dengan penemuan tabung besi rumah ibadat tersebut yang berada di koridor masjid.
Dipercayai tabung tersebut cuba diheret keluar dari pekarangan masjid, namun ditinggalkan di situ oleh pencuri kerana terlalu berat.
Ketua Polis Daerah Kubang Pasu, Superintendan Rodzi Abu Hassan berkata, tabung besi itu ditemui seorang jemaah berusia 73 tahun kira-kira pukul 6.05 pagi.
“Tabung itu ditemui berada di koridor dalam keadaan masih berkunci. Pemeriksaan dijalankan mendapati tiada duit yang hilang.
“Pemeriksaan dijalankan berjaya menemui tiga cap jari pada tabung tersebut,” katanya di sini hari ini.
Ujarnya, televisyen litar tertutup masjid tersebut bagaimanapun tidak meliputi kawasan tabung berkenaan dan hanya berada di dalam masjid.

“Tiada barang yang hilang namun satu anak tangga masjid tersebut pecah akibat terkena peti besi,” katanya. – KOSMO! ONLINE.

View this post on Instagram

A post shared by Kosmo! Online | Akaun Rasmi (@kosmo_online)


Warna rambut selepas umrah, ini jawapan Awal Ashaari
Oleh NUR AL-FAIRUZA SYARFA NOR SAIDI

23 Mac 2023, 6:10 pm
SHAH ALAM – Selebriti versatil, Awal Ashaari menyifatkan netizen sebenarnya tidak boleh menerima perkara baharu terutama membabitkan sesuatu yang di luar kebiasaan bagi masyarakat Melayu.
Hal tersebut disuarakan Awal apabila sesetengah pihak mempersoalkan penampilannya apabila dia mewarnakan rambutnya menjadi ‘putih’ dengan menggunakan teknik peluntur sedangkan dia baru sahaja pulang dari mengerjakan ibadah umrah baru-baru ini.
“Saya rasa orang kita suka merumitkan mengenai menunaikan haji atau umrah hingga kadang-kadang tercetus persepsi menakutkan untuk melakukan kebaikan di Tanah Suci.
“Sebagai anak seni, bukan kata balik umrah boleh terus insaf dan berubah, cuma saya dapat bawa balik pengalaman selain pengajaran berguna.
“Lagipun ini bukan warnakan rambut, saya gunakan sejenis bahan peluntur tetapi jika mahu berlawan (beri kenyataan) pun orang tidak akan faham,” katanya kepada Kosmo! Online semasa majlis pelancaran kedai kopi miliknya, The Great Coffee Club di sini, semalam.
Tambah pelakon dan pengacara itu, walaupun baru sahaja menunaikan umrah, dia tidak boleh mengubah gayanya secara drastik memandangkan dia sangat meminati bidang fesyen.

“Dari segi stail dan penampilan tidak mungkin saya akan berkopiah 24 jam kerana saya masih berminat dalam fesyen. Tambahan pula kerja saya masih berkaitan dengan dunia fesyen.
“Saya hanya buat apa yang menggembirakan diri sendiri tetapi pada masa sama saya tetap menjaga hubungan dengan Allah.
“Orang kita tidak boleh menerima sesuatu perubahan drastik dan saya cuba faham perkara tersebut serta tidak menidakkan mereka,” ujarnya.
Dalam pada itu, Awal yang baru sahaja pulang dari Mekah dan Madinah bersama isterinya, Scha Alyahya pada Februari lalu banyak mengubah cara pemikirannya sejak menunaikan ibadah umrah.
Katanya lagi, perkara berkenaan turut dipersetujui Scha sendiri sebagai isteri yang sentiasa berada di sampingnya dan memahami situasi didepaninya.
“Umrah kali ini mengajar saya lebih dekat dengan Tuhan tetapi orang tidak nampak perkara begitu kerana fokus terhadap perubahan luaran saya.
“Hakikatnya sejak balik dari umrah, perbuatan dan pemikiran saya lebih terarah kepada hubungan dengan Allah. Isteri pun cakap saya banyak berubah,” jelas bapa kepada dua anak itu.
Begitupun, selebriti berusia 42 tahun itu tidak cepat melatah dengan kata-kata netizen yang mempersoalkan penampilannya.
“Kadang-kadang ada perkara yang tidak boleh dikongsikan kerana benda tersebut peribadi. Nanti orang cakap menunjuk pula.
“Bagi saya tidak mengapalah, saya tidak kisah dengan persepsi orang kerana saya rasa lebih dekat (dengan Allah) dan tenang,” tuturnya.
Awal menunaikan umrah bersama isterinya, Scha Alyahya pada awal Februari lalu.
Bagaimanapun, tidak lama selepas pulang dari menunaikan ibadah umrah, dia dikecam kerana mengubah warna rambutnya yang dilabel netizen tidak seiring dengan pemergiannya ke Tanah Suci sekali gus dianggap melanggar hukum agama. – KOSMO! ONLINE


Gadis guna wajah kerbau buat tutorial mekap
Oleh KOSMO

23 Mac 2023, 8:08 pm
BANGKOK – Media sosial dipenuhi dengan pesohor yang mengkaji produk solekan dan kosmetik, namun seekor kerbau bernama Kalaya disolek wajahnya oleh pemilik haiwan itu yang dikenali sebagai Mod, lapor laman berita Thaiger hari ini.
Mod memelihara kerbau pertandingan itu yang dibiakkan khas untuk menjadi kuat dan cantik.
Dalam satu video yang mendapat hampir 90,000 tanda suka dan satu juta tontonan, seorang pengguna TikTok, Mod menyolek muka Kalaya dengan pelbagai jenis peralatan persolekan.
“Kami akan melakukan solekan pada Kalaya. Langkah pertama adalah membersihkan mukanya. Sekarang, mari beri ia solekan pada kening. Kami akan membuat penampilan solekan lembut hari ini,” kata Mod dalam video tersebut.
Klip itu mendapat ribuan komen daripada netizen yang memuji transformasi Kalaya.
“Walaupun hanya kening tetapi ia membuatnya kelihatan sangat meriah,” kata seorang netizen.

“Saya mahu kening seperti Kalaya,” kata pengguna lain. – Agensi


Pelajar maut jatuh tingkat enam kecewa mesej tidak dibalas
Oleh DIYANATUL ATIQAH ZAKARYA

23 Mac 2023, 9:27 pm
MELAKA – Seorang pelajar sebuah institusi pengajian tinggi (IPT) di sini maut dipercayai terjatuh dari tingkat enam selepas dikatakan kecewa dengan kekasihnya di Pangsapuri Bukit Beruang, di sini, awal pagi tadi.
Dalam kejadian kira-kira pukul 2.40 pagi itu, mangsa berusia 20 tahun disahkan meninggal dunia di tempat kejadian akibat kecederaan parah di kepala.
Ketua Polis Daerah Melaka Tengah Asisten Komisioner Christopher Patit berkata, hasil soal siasat, kekasih mangsa berusia 20 tahun mendakwa si mati datang ke rumah sewanya di tingkat enam kira-kira pukul 2 pagi selepas dia tidak membalas mesej yang dihantar.
“Wanita terbabit telah berjumpa si mati di koridor rumahnya dan lelaki itu meminta maaf mengenai perbuatannya sebelum ini yang membuatkannya berasa cemburu.
“Dia kemudian mendakwa telah memaafkan teman lelakinya itu dan terus masuk ke dalam rumah, namun tiba-tiba si mati bertindak memanjat tembok koridor setinggi empat kaki dengan keadaan kedua-dua kakinya ke luar,” katanya ketika dihubungi pemberita di sini, hari ini.
Tambahnya, wanita tersebut yang juga pelajar di IPT sama pada awalnya menyangka teman lelakinya itu hanya bergurau, namun si mati kemudian dilihat mengangkat kedua-dua belah kaki dan hanya tangannya berpaut di tembok tersebut.

“Dia cuba menyelamatkan lelaki itu dengan mencapai sebahagian tangannya, namun tembok tersebut terlalu tinggi dan si mati telah terjatuh.
“Saksi terus menghubungi rakan sebilik kekasihnya untuk mendapatkan bantuan, namun lelaki itu telah meninggal dunia dan kejadian dilaporkan kepada pihak polis,” ujarnya.
Christopher berkata, pemeriksaan pada tubuh badan mangsa tidak menemui sebarang kesan jenayah dan mayat telah dihantar ke Unit Forensik Hospital Melaka untuk proses bedah siasat. Katanya, setakat ini kes diklasifikasikan sebagai mati mengejut. -KOSMO! ONLINE.


Dugaan hari pertama Ramadan, rumah didiami sekeluarga terbakar
Oleh ZAKKINA WATI AHMAD TARMIZI

23 Mac 2023, 9:35 pm
SEREMBAN – Hari pertama Ramadan menguji sebuah keluarga apabila mereka tinggal sehelai sepinggang selepas rumah yang didiami mereka musnah dalam kebakaran di Taman Paroi Jaya di sini petang tadi.
Penghuninya, Norhashimah Hashim, 62, berkata, ketika kejadian dia sedang menonton televisyen di ruang tamu rumah yang disewa sejak 10 tahun itu sebelum terhidu bau seperti api.
“Ketika kejadian, saya sudah selesai memasak rendang dan menonton televisyen di ruang tamu. Selepas itu saya terbau api dan dalam sekelip mata berlaku letupan dari bahagian belakang dapur dan api terus menyambar langsir rumah.
“Saya segera keluar sebelum ada orang awam yang berada di sekitar membantu mengeluarkan dua buah kereta kepunyaan anak saya. Bagaimanapun sebuah motosikal jenis Yamaha Lagenda tidak sempat dibawa keluar,” katanya ketika ditemui di lokasi kejadian.
Dia menambah, ketika kejadian suaminya pergi ke masjid untuk menunaikan solat Asar.
“Memang sedih kerana tidak dapat selamatkan barang-barang yang lain keluar dengan sehelai sepinggang sahaja.

“Saya memang mengambil cuti hari ini sempena hari pertama Ramadan bagi memasak juadah berbuka puasa untuk keluarga,” katanya lagi. -KOSMO! ONLINE.


Bumbung, khemah niaga diterbangkan ribut ke tengah jalan dibersihkan
Oleh JAMLIAH ABDULLAH

23 Mac 2023, 9:40 pm
JITRA – Lokasi terjejas ribut di Pekan Jitra di sini pada petang tadi melibatkan kawasan antara satu hingga dua kilometer yang mengakibatkan kerosakan khemah gerai buah dan pokok tumbang.
Pegawai Pertahanan Awam Daerah Kubang Pasu, Kapten (PA) Mohd Adenin Suhaimi berkata, kejadian tersebut menyebabkan bumbung zink dan khemah gerai di bahu jalan diterbangkan angin ke jalan utama Jitra – Changlun.
“Kita menerima laporan kejadian bencana ribut pada pukul 3.05 petang tadi daripada orang awam.
“Tindakan diambil oleh Pusat Kawalan Operasi Daerah (PKOD) Kubang Pasu antaranya membersihkan pokok tumbang serta jalan,” katanya.
Sementara itu, Ketua Polis Daerah Kubang Pasu, Superintendan Rodzi Abu Hassan berkata, kejadian pada pukul 3 petang itu turut mengakibatkan kesesakan lalu lintas di Kubang Lembu, Jitra.
“Kejadian hujan dan ribut tadi menyebabkan kerosakan gerai buah sebelah stesen minyak di Kubang Lembu, Jitra.

“Pihak trafik mengambil tindakan mengawal lalu lintas,” ujarnya. -KOSMO! ONLINE.


Guna kad debit, kredit di tol Jambatan P. Pinang, BKE
Oleh ISWAN SHAFIQ ISA

23 Mac 2023, 6:06 pm
SEBERANG PERAI – Jambatan Pulau Pinang dan Lebuh Raya Butterworth-Kulim (BKE) di sini menjadi sebahagian lebuh raya di negara ini yang tersenarai untuk projek pelaksanaan pembayaran tol secara terbuka yang dijangka bermula September ini.
Perkara itu disahkan oleh Ketua Pegawai Operasi PLUS Malaysia Berhad (PLUS), Datuk Zakaria Ahmad Zabidi dalam satu kenyataan hari ini.
Terdahulu, Zakaria berkata, pihaknya menyambut baik kenyataan Menteri Kerja Raya, Datuk Seri Alexander Nanta Linggi berhubung pelaksanaan pembayaran tol secara terbuka itu yang hanya menggunakan kad debit atau kad kredit.
Justeru katanya, PLUS akan bekerjasama dengan Lembaga Lebuhraya Malaysia (LLM) dalam merealisasikan matlamat tersebut menjelang September.
“Ketika ini, kami juga sedang giat membuat persiapan untuk mengadakan ujian pembayaran tol secara terbuka menggunakan kad debit dan kad kredit di Lorong RFID selain daripada (penggunaan) ‘e-wallet’ Touch ‘n Go di Jambatan Pulau Pinang.
“Pada masa yang sama, di BKE pula, persediaan sedang dibuat untuk menguji sistem pembayaran terbuka menggunakan kad kredit atau debit di Plaza Tol Kubang Semang,” kata beliau.

Menurutnya, pelaksanaan pembayaran terbuka menggunakan kad debit atau kad kredit dijangka memberikan lebih pilihan kepada pengguna lebuh raya apabila dilaksanakan kelak.
“Pihak PLUS sentiasa bersedia meneroka dan menguji kaedah-kaedah pembayaran tol yang lebih mudah dan memberi lebih keselesaan kepada pengguna lebuh raya,” tambah Zakaria. – KOSMO! ONLINE.


Banduan lolos ditangkap ketika makan pankek di restoran
Oleh KOSMO

23 Mac 2023, 6:00 pm
RICHMOND, Virginia – Dua banduan memecahkan dinding sebuah penjara dengan hanya menggunakan berus gigi untuk mereka melarikan diri, namun kedua-duanya diberkas semula beberapa jam kemudian ketika menikmati pankek di sebuah restoran, lapor akhbar Daily Mirror semalam.
John Garza, 37, dan Arley Nemo, 43, dilaporkan hilang dari sel mereka di Penjara Newport News di Virginia, Amerika Syarikat semasa pengiraan rutin dilakukan Isnin lalu, demikian menurut kenyataan Pejabat Syerif Newport News.
Siasatan awal mendapati dua banduan itu mengeksploitasi kelemahan dalam reka bentuk pembinaan penjara tersebut dan menggunakan alat yang diperbuat daripada berus gigi serta sebuah objek logam. Mereka mengakses batang keluli di antara dinding dan menggunakannya untuk melarikan diri, kata kenyataan yang sama.
Selepas melarikan diri, mereka memanjat dinding pembendungan di sekeliling penjara.
Bagaimanapun, dua banduan itu ditemui kira-kira 11.26 kilometer di restoran International House of Pancakes di Hampton di mana polis menahan mereka pada awal pagi Selasa. – Agensi


Penduduk terkejut lihat aligator gergasi lintas jalan
Oleh KOSMO

23 Mac 2023, 7:03 pm
NAPLES, FLORIDA – Satu rakaman video tular di media sosial memaparkan senario seekor aligator bersaiz besar sedang berjalan melalui sebuah komuniti mewah di negeri Florida, Amerika Syarikat sehingga menggerunkan penduduk setempat, lapor akhbar New York Post semalam.
Seorang ahli meteorologi WINK, Matt Devitt menyiarkan rakaman video tersebut di laman Facebook yang menunjukkan ia berjalan menyeberangi kawasan di Forest Glen Golf & Country Club, bandar Naples pada akhir minggu lalu.
Reptilia sepanjang 3.04 meter yang berkeliaran itu mengubah kawasan kejiranan tersebut menjadi pemandangan seperti dalam filem ‘Jurassic Park’.
“Betulkah ini? Ia sangat besar!” kata seorang wanita dalam video tersebut.
Jabatan Ikan dan Hidupan Liar Florida dilaporkan telah mengeluarkan haiwan itu dari kawasan komuniti tersebut tanpa melibatkan kecederaan penduduk, lapor NBC Miami.
Florida merupakan tempat tinggal kepada kira-kira 1.3 juta aligator yang boleh ditemui di semua 67 daerah di negeri itu. – Agensi


Malaysia mansuh penjara sepanjang hayat
Oleh Abdul Rahman Razali

23 Mac 2023, 8:03 pm
Malaysia mansuh penjara sepanjang hayat | 15 MINIT MMTV 23 MAC 2023


Jangan biar Jawi malu, Puteri Sarah mohon menteri siasat Syamsul, Ira
Oleh MOHD. HAIKAL ISA

23 Mac 2023, 4:45 pm
PETALING JAYA – Isteri pertama pengarah sensasi Syamsul Yusof iaitu Puteri Sarah memohon agar Menteri Agama, Datuk Dr. Mohd. Na’im Mokhtar melakukan siasatan terhadap suaminya itu dengan madunya, Ira Kazar.
Kata Sarah atau nama sebenarnya, Puteri Sarah Liyana Megat Kamaruddin, jangan biarkan dua individu terbabit menjatuhkan maruah Jabatan Agama Islam Wilayah Persekutuan (Jawi).
“Mohon pihak Kementerian Agama, Datuk Dr. Mohd. Na’im siasat kes Syamsul Yusof dan Ira Kazar memandangkan kes masih dalam siasatan.
“Jangan biarkan mereka memalukan dan menjatuhkan maruah Jawi,” katanya menerusi satu hantaran dalam InstaStory.
TIDAK berdiam diri, Puteri Sarah memohon campur tangan pihak Kementerian Agama berhubung krisis rumah tangganya. – INSTASTORY PUTERI SARAH
Semalam, Syamsul, 39, menafikan dakwaan Sarah bahawa dia melakukan persetubuhan luar nikah.
Syamsul atau nama sebenarnya, Mohd. Syamsul Mohd. Yusof berkata, tuduhan tersebut sama sekali tidak berasas dan dia turut mempersoalkan ketelusan Jabatan Agama Islam Wilayah Persekutuan (Jawi).

Menurutnya, kes tersebut melibatkan dirinya dan isteri kedua masih dalam siasatan di bawah Akta 559 Akta Kesalahan Jenayah Syariah Di Bawah Seksyen 23: Persetubuhan Luar Nikah.
Terdahulu, Syamsul diwakili peguam syarie, Azmi Mohd. Rais memfailkan permohonan nusyuz terhadap Sarah dan memberitahu tuntutan dibuat bukan sebab mahu membalas dendam, sebaliknya menyelamatkan rumah tangga.
Dalam tuntutan nusyuz tersebut, Syamsul mendakwa isteri pertamanya itu menjalinkan hubungan cinta dengan bekas kekasihnya yang merupakan suami orang.
Rentetan itu, Sarah pula membuat serangan balas apabila mendedahkan suaminya dan madunya Ira Kazar sedang disiasat di bawah Akta 559 Akta Kesalahan Jenayah Syariah Di Bawah Seksyen 23: Persetubuhan Luar Nikah. – KOSMO! ONLINE


Suami tikam isteri hingga mati selepas disuruh jimat air
Oleh KOSMO

23 Mac 2023, 4:58 pm
BANGKOK – Gara-gara berang diarah menjimatkan penggunaan air, seorang lelaki di wilayah Mae Hong Sorn, Thailand menikam isterinya hingga mati, lapor laman berita Thaiger semalam.
Menurut laporam, si isteri meminta suaminya menjimatkan penggunaan air kerana musim kemarau akan tiba. Namun, si suami yang berasa marah mendengar nasihat tersebut bertindak menikam mangsa sebelum dia melarikan diri ke dalam hutan.
Anggota polis dan penduduk tempatan kemudian memburu suspek selepas pihak berkuasa dimaklumkan mengenai kejadian pembunuhan itu pada kira-kira pukul 10.30 pagi (waktu tempatan), kelmarin.
Apabila tiba di lokasi kejadian, anggota polis menemui mayat seorang wanita berusia 55 tahun bernama Seo Wu, di luar pintu hadapan rumah. Dia didapati telah ditikam beberapa kali pada paha kanan dan kehilangan banyak darah.
Selepas menyoal jiran, polis mendapati suspek merupakan suami mangsa sendiri, Jingfei Saeliw.
Sebelum serangan itu berlaku, pasangan berkenaan dikatakan bertengkar mengenai penggunaan air kerana mangsa meminta suaminya berhenti menyiram tanaman. Wanita itu bimbang bekalan air mungkin tidak akan mencukupi untuk keperluan mereka semasa musim kemarau yang akan datang. – Agensi


AMD komited luaskan perniagaan global di Pulau Pinang
Oleh SAFINA RAMLI

23 Mac 2023, 5:27 pm
GEORGE TOWN – Syarikat semikonduktor, AMD Global Services (M) Sdn. Bhd. mengumumkan rancangan untuk mengembangkan perniagaan globalnya di negara ini dengan pembinaan ruang pejabat baharu yang dilengkapi kemudahan makmal di Bayan Lepas, di sini.
Bangunan itu yang dinamakan GBS by the Sea akan merangkumi kira-kira 209,000 kaki persegi ruang pejabat dan makmal kejuruteraan baharu untuk menyokong pertumbuhan AMD di peringkat global dan dijangka siap pada 2024.
Dibangunkan oleh agensi pembangunan milik kerajaan, Penang Development Corporation (PDC), GBS by the Sea terdiri bangunan pejabat sembilan tingkat dan tempat letak kereta enam tingkat dengan jumlah ruang yang boleh disewa lebih kurang 300,000 kaki persegi.
Naib Presiden AMD, Datuk Devinder Kumar berkata, kemudahan baharu di Bayan Lepas itu akan meningkatkan jumlah kakitangan dan keupayaan syarikat untuk menyokong pertumbuhan perkhidmatan perniagaan global dan kepakaran kejuruteraan.
“Kami berbesar hati bekerjasama dengan InvestPenang hari ini dan ia menandakan satu lagi peristiwa penting yang menyokong kehadiran kami di negara ini,” katanya dalam sidang akhbar di Pejabat Ketua Menteri di Komtar, di sini hari ini.
Turut hadir Ketua Menteri, Chow Kon Yeow, Ketua Pegawai Eksekutif InvestPenang, Datuk Aziz Bakar dan Penasihat Pelaburan Khas kepada Ketua Menteri Pulau Pinang, Datuk Seri Lee Kah Choon.

Menurut Devinder, Pulau Pinang telah memainkan peranan penting dalam ekosistem semikonduktor di peringkat global dan AMD sendiri telah bertapak di sini sejak 1972.
“Sejak itu, AMD Malaysia telah berkembang kepada lebih 800 pekerja merangkumi dua kemudahan Perkhidmatan Kongsi Global di Pulau Pinang dan Cyberjaya yang menyokong pekerja, pelanggan dan pembekal AMD di seluruh dunia,” katanya.
Dalam pada itu, Kon Yeow berkata, keyakinan berterusan daripada pelabur sedia ada seperti AMD memberi petanda baik untuk pembangunan negeri ini.
“Ia membolehkan kerajaan negeri sentiasa melangkah ke tahap yang lebih tinggi dan dengan InvestPenang dan PDC sebagai fasilitator, kerajaan negeri komited untuk memastikan kelancaran pelaksanaan pengembangan AMD di Pulau Pinang,” tambahnya. – KOSMO! ONLINE


Pekan Jitra dilanda ribut, khemah, gerai diterbangkan angin kencang
Oleh KOSMO!

23 Mac 2023, 4:41 pm
JITRA – Beberapa lokasi di Pekan Jitra dan kawasan berhampiran dilanda ribut dalam kejadian kira-kira pukul 3 petang tadi.
Kejadian mengakibatkan sejumlah khemah gerai buah-buahan diterbangkan angin kencang ke jalan raya mengakibatkan laluan terhalang.
Difahamkan, terdapat juga khemah bazar Aidilfitri berhampiran sebuah pasar raya besar terjejas dalam insiden tersebut.
Selain itu, turut berlaku kejadian pokok tumbang di beberapa lokasi. – KOSMO! ONLINE


Kertas siasatan dibuka kes pukul pemandu treler
Oleh ISKANDAR SHAH MOHAMED

23 Mac 2023, 4:54 pm
KLANG – Polis membuka kertas siasatan kes seorang pemandu treler yang cedera dipukul sekumpulan lelaki dalam kemalangan maut di Kampung Telok Gong di sini, semalam.
Ketua Polis Daerah Klang Selatan, Asisten Komisioner Cha Hoong Fong berkata, pihaknya menerima laporan polis daripada lelaki tempatan berusia 36 tahun itu di Balai Polis Pandamaran, pukul 8.14 malam tadi.
Katanya, siasatan awal mendapati sekumpulan lelaki yang berkumpul di lokasi kemalangan memukul mangsa dan memecahkan cermin depan lori tersebut.
“Ia menyebabkan pemandu itu cedera di pipi kanan, lebam mata dan sakit di seluruh anggota badan.
“Mangsa turut menerima rawatan di Hospital Tengku Ampuan Rahimah (HTAR) Klang,” katanya dalam kenyataan hari ini.
Kosmo! semalam melaporkan seorang murid perempuan, Allahyarhamah Nurul Jannatun Assyifa Muhammad Jamathir, 9, maut akibat digilis treler manakala adiknya dan pengasuh wanita cedera dalam kemalangan itu.

Ketika kejadian, kesemua mangsa dalam perjalanan pulang ke rumah mereka di Kampung Telok Gong selepas selesai sesi persekolahan agama di Sekolah Rendah Agama (SRA) Telok Gong. – KOSMO! ONLINE


Tiga lelaki tersepit lebih 30 minit nahas van
Oleh DIYANATUL ATIQAH ZAKARYA

23 Mac 2023, 4:44 pm
ALOR GAJAH – Tiga lelaki tersepit lebih 30 minit selepas van dinaiki mereka merempuh sebuah lori di Kilometer 207 Lebuh Raya Utara-Selatan (arah selatan) berhampiran Alor Gajah di sini, hari ini.
Komander Operasi dari Balai Bomba dan Penyelamat (BBP) Alor Gajah, Pegawai Bomba Kanan I (KUP) Asnizam Kamberon berkata, nahas dipercayai berlaku kira-kira pukul 1.55 petang melibatkan sebuah van jenis Toyota Hiace.
Katanya, pasukannya menerima laporan pada pukul 2.02 petang dan sepasukan 12 anggota bersama-sama dua jentera serta sebuah unit Pasukan Perkhidmatan Penyelamatan Perawatan Kecemasan (EMRS) dikejarkan ke lokasi.
“Pasukan tiba pada pukul 2.22 petang dan mendapati telah berlaku kemalangan melibatkan sebuah van yang merempuh bahagian belakang lori.
“Terdapat tiga orang mangsa di dalam van tersebut dan setakat pukul 3 petang tadi operasi mengeluarkan mangsa masih dijalankan kerana bahagian hadapan kenderaan itu remuk teruk,” katanya ketika dihubungi pemberita di sini, hari ini.
Tambahnya, tiga pegawai perubatan Kementerian Kesihatan (KKM) turut berada di lokasi bagi memberikan bantuan awal perubatan. – KOSMO! ONLINE


Beli rumah PKNS, dapat diskaun produk Samsung
Oleh ABDUL RAZAK IDRIS

23 Mac 2023, 4:40 pm
SHAH ALAM – Pembeli rumah Perbadanan Kemajuan Negeri Selangor (PKNS) kini boleh mendapatkan produk jenama Samsung pada harga lebih rendah setelah diskaun istimewa diberikan.
Menurut Ketua Pegawai Eksekutif PKNS, Datuk Mahmud Abbas, insentif tersebut diberikan bermula dengan pembeli Projek Arianna, rumah link dua tingkat di Kota Puteri, Rawang.
“Ini merupakan skim perintis antara PKNS dan Samsung. Pembeli boleh membeli produk Samsung seperti televisyen, komputer dan penghawa dingin dengan diskaun istimewa jika membeli rumah dengan kami.
“Mungkin kami akan wujudkan pakej tertentu dengan pembelian rumah supaya pembeli boleh membeli produk tertentu pada harga rendah,” katanya selepas majlis menandatangani Memorandum Persefahaman (MoU) antara kedua pihak di ibu pejabat PKNS di Seksyen 14, hari ini.
Mahmud berkata, pada masa depan, pihaknya akan turut bekerjasama dengan Samsung dari aspek teknologi melibatkan projek bangunan bertingkat seperti kondominium.
“Sebagai sebuah syarikat gergasi produk elektrik dan elektronik, Samsung terkenal dengan teknologi bangunan pintar dan kami akan mengadakan kerjasama ke arah itu.

“Kami berbangga kerana syarikat gergasi seperti Samsung berminat untuk bekerjasama, yang membuktikan PKNS juga sebuah syarikat gergasi hartanah dan diiktiraf oleh syarikat bertaraf antarabangsa,” ujarnya.
Sementara itu Presiden Samsung Malaysia Electronics, Denny Kim berkata, kerjasama kedua-dua pihak memberi manfaat kepada pembeli rumah untuk mendiami kediaman baharu dengan teknologi pintar terkini.
Katanya lagi, kolaborasi berkenaan akan memantapkan bidang sektor hartanah dan pemasaran produk baharu oleh Samsung. – KOSMO! ONLINE


Kapal Korek Tanjung Tualang No.5 terima anugerah kejuruteraan antarabangsa
Oleh LUQMAN RIDHWAN MOHAMED NOR

23 Mac 2023, 4:49 pm
BATU GAJAH – Warisan ikonik perlombongan bijih timah, Kapal Korek Tanjung Tualang No.5 (TT5) menjadi kapal korek pertama di dunia menerima Anugerah Kejuruteraan Warisan Institution of Mechanical Engineers (IMechE) dari United Kingdom.
Pengerusi Jawatankuasa Infrastruktur Tenaga, Air dan Pengangkutan Awam negeri, Datuk Seri Mohammad Nizar Jamaluddin mewakili Menteri Besar Perak menerima anugerah tersebut dari Presiden ImechE, Eur Ing Phil Peel dalam satu majlis di TT5, Tanjung Tualang di sini hari ini.
Mohammad Nizar berkata, kerajaan negeri berbesar hati dengan penganugerahan daripada sebuah organisasi antarabangsa yang mengiktiraf monumen kejuruteraan mekanikal tersebut.
“Berdirinya sebuah kejuruteraan menakjubkan di Tanjung Tualang ini adalah tanda kebanggaan negeri Perak dengan pengeluaran biji timah yang menjadi teras ekonomi Tanah Melayu ketika dahulu.
“Dalam memastikan warisan ini terpelihara, MB Inc. telah diberikan mandat oleh kerajaan negeri untuk memulihara kapal korek tersebut bagi memastikan warisan berharga ini terus diingati dan diketengahkan,” katanya ketika majlis tersebut di sini hari ini.
IMechE telah memilih dan mengiktiraf TT5 yang berusia 85 tahun sebagai penerima anugerah berkenaan kerana ia menepati kriteria penganugerahan tersebut.

Kriteria yang ditetapkan berkenaan ialah terpelihara dengan baik, telah memberi sumbangan kepada ekonomi negeri dan negara dan mempunyai ciri warisan tersendiri.
Dalam pada itu, Ketua Pegawai Operasi Perbadanan Menteri Besar Perak (MB Inc.), Nor Afzanizam Abd. Manan berkata,
penganugerahan Anugerah Kejuruteraan Warisan IMechE itu mengiktiraf usaha kerajaan negeri dalam memelihara dan memulihara warisan kapal korek tersebut.
“Kapal korek tersebut merupakan yang satu-satunya masih lagi kekal di negeri Perak,” katanya. – KOSMO! ONLINE


Aaron Aziz sumpah bersaksikan al-Quran, dianiaya Syamsul Yusof
Oleh MOHD. HAIKAL ISA

23 Mac 2023, 5:24 pm
PETALING JAYA – Tampil menceritakan perkara sebenar yang menyebabkan namanya digugurkan daripada filem The Original Gangster arahan pengarah Syamsul Yusof, aktor Aaron Aziz bersumpah bersaksikan al-Quran bahawa dia tidak berbohong dan telah dianiaya.
Aaron atau nama sebenarnya, Aaron Mustapha Aziz berkata, bermacam-macam usaha dilakukannya demi komitmen watak dalam filem terbabit namun dibuang mentah-mentah selepas pelbagai insiatif dilakukannya termasuk menyuntik ubat kurus (steroid).
Tambahnya lagi, dia dianiaya Syamsul sehingga namanya digugurkan pada saat akhir selepas bermacam pengorbanan dilakukan untuk filem tersebut.
“Aku ajak kau jumpa, kau tak nak. Bila kau nak (dirinya berlakon dalam filem), kau datang rumah aku dengan cara baik, bila tak nak kau buang aku macam sampah.
“Aku ajak kau jumpa supaya kau boleh tengok badan aku dah kurus atau tidak. Aku nak kena tunjuk kau semua dan bahkan, sanggup cakap dengan produser terima watak lebih kecil, itupun kau tak nak juga.
“Orang lain yang nak sangat dengar cerita yang betul-betul, inilah yang berlaku. Lilahitaalah. Depan al-Quran aku cakap, this is what happened (inilah yang berlaku).

“Aku tak bohong, aku tak apa. Kau suruh aku cukup (ubat kurus), aku cucuk hari-hari macam orang gila. Sakit, sakit, sakit,” jelas Aaron, 47, dalam satu perkongsian video Instagram, sebentar tadi.
AARON bersumpah di depan al-Quran bahawa dirinya dianiaya Syamsul selepas digugurkan daripada filem The Original Gangster tanpa sebab kukuh.
Dedah Aaron dalam video terbabit, tiga kali Syamsul datang ke rumahnya menawarkan watak dalam filem terbaharunya dan pada waktu itu, memang pengarah itu sudah tahu masalah kesihatan dihadapinya.
“2022 kau datang rumah aku tiga kali, kononnya nak berbual pasal KL Gangster. Rupa-rupanya pasal filem lain (iaitu filem sekarang yang sedang dibikin, The Original Gangster).
“Kau tak tahu aku ada sakit leher tapi kau datang rumah aku tiga kali. Kita bincang, bini aku masakkan kau kuetiau. Siap tambah apa semua.
“Jangan nak tipu tak tahu aku ada masalah leher. Kau memang dah tahu. Nak kurus ikut amaun berat yang kau nak memang mustahil tapi aku cuba.
“Nak cakap aku bohong, kau jawab sendiri kat Padang Mahsyar nanti. Allah sebagai saksi nanti,” getusnya.
Berdasarkan video dimuat naik hero filem yang terkenal dalam francais KL Gangster menerusi watak Malek itu, selepas berjaya menurunkan berat badan kepada 90 kilogram (kg) namanya digugurkan tanpa sebab yang kukuh.
“Setiap hari 1,000 kalori aku bakar. Bukti semua ada dalam WhatsApp. Kau suruh aku pergi cucuk! Berapa banyak aku dah cucuk (ubat kurus),” jelas Aaron lagi.
Dalam video sama, Aaron juga mempersoalkan ketelusan Syamsul mengajak dia terlibat dalam filem The Original Gangster apabila orang suruhannya menghantar pita uji bakat dirinya dalam situasi atau keadaan tidak bersedia.
SYAMSUL kini dalam pembikinan filem aksi terbaharu, The Original Gangster terbitan sulung produksi miliknya, Syamsul Yusof Films Sdn. Bhd.
“Kau punya budak ambil (hantar) video audisi aku waktu aku tengah belajar lagi. Aku tak tahu pergerakan apa semua.
“Kalau dia cakap pengarah nak tengok, mesti aku buat betul-betul. Kau jumpa aku semua pun apa tidak.
“Benda berlaku masa training pun, aku tak nak cakap sebab malu pihak terlibat nanti. Tiada masalah ‘speed’ atau kelajuan aku.
“Kau tak percaya aku dah kurus tapi kau tak nak jumpa aku. Jangan cakap belakang kau ada 10 orang sebab belakang aku ada 10,000 orang,” tegasnya.
Semalam, Syamsul mendedahkan keputusan menggugurkan nama Aaron daripada filem The Original Gangster adalah disebabkan masalah kesihatannya.
Menurut Syamsul, Aaron juga digugurkan kerana beberapa sebab lain antaranya usia dan saiz fizikal yang mengundang pelbagai kebimbangan dalam kalangan penerbit dan pelakon lain.
Katanya, keputusan itu adalah hasil perbincangan bersama rakan penerbit lain, pelakon dan kru yang terlibat.
“Minta maaf tetapi saya perlu jelaskan perkara sebenar. Penerbit sudah berbincang dan menasihati saya bahawa Aaron tak boleh, dia dah tua, dia dah gemuk. Saya minta beri Aaron masa,” kata Syamsul. – KOSMO! ONLINE


‘Bukan nak sukakan manusia tapi Allah dan Rasul’
Oleh MOHD. HAIKAL ISA

23 Mac 2023, 5:30 pm
KUALA LUMPUR – “Kami dah sedia memang ada orang yang suka dan tak suka.”
Demikian jawapan diberikan penyanyi, Asfan Shah yang menganjurkan solat jemaah di tengah-tengah kesibukan ibu kota, Bukit Bintang baru-baru ini.
Kata Asfan atau nama sebenarnya, Norasfan Shah Shah Rudin, 38, bukan niatnya untuk menunjuk-nunjuk perihal ibadah kepada umum namun dia melihat inisiatif terbabit sebagai satu dakwah menyebarkan syiar Islam.
“Kalau fikir tentang orang suka atau tak, memang sampai bila-bila takkan habis.
“Kita cuma nak sampaikan kebaikan. Itu motif utama dan buat kempen menyambut Ramadan. Sebab itu, kami bawa Ustaz Syed Putra Haizam Al-Shahab sama-sama mengemudi solat dan beri sedikit tazkirah tentang bulan puasa.
“Moga Ramadan tahun ini lebih mantap buat kita semua berbanding tahun-tahun sebelumnya,” katanya kepada Kosmo! Online, baru-baru ini.

Usai berlangsung aktiviti solat jemaah Asar, Asfan bersama rakan niaganya yang lain turut melancarkan produk terbaharunya iaitu wangian kerjasama dengan Deep Faith dan Medini Bouutique.
Sementara itu, jelas penganjur bersama yang juga pemilik jenama Deep Faith, Amar Sufi Ali, sebelum mengadakan solat jemaat di lokasi sibuk terbabit yang menjadi tumpuan ramai, dia dan rakan-rakan sudah mendapatkan rujukan serta pendapat daripada golongan alim ulama.
“Kami dah telefon beberapa ustaz dan maulana serta guru-guru. Nabi Muhammad dulu pun ada orang tak suka baginda.
“Berbuat baik ini memang ada orang suka dan sebaliknya. Niat buat semata-mata kerana Allah. Bukan nak sukakan manusia tetapi nak sukakan Allah SWT dan Rasulullah,” katanya.
Asfan menambah, dalam Islam tidak kira pakaian apa pun yang dipakai atau disarung seseorang, apa yang penting adalah iman di dada.
“Apa pun yang kita pakai. Siapa pun kita, selagi tutup aurat dan dalam wuduk, kita boleh masuk masjid atau tunaikan solat di mana-mana. Tiada masalah.
“Orang awam jangan terlalu menghakimi. Kadang-kadang, kita tengok seseorang wanita itu tak pakai tudung, tapi solat tak pernah tinggal di masjid.
“Daripada sibuk mengata orang, lebih baik kita berdoa agar sesiapa pun diberikan hidayah. Semoga Allah bagi kita semua hidayah dan petunjuk untuk mendepani kehidupan yang penuh dengan godaan syaitan,” katanya lagi.
Baru-baru ini, beberapa selebriti popular tanah air seperti Aliff Aziz, Saharul Ridzwan dan Yusuf Bahrin menyertai solat jemaah Asar di sekitar laluan pejalan kaki dalam keramaian orang awam di Bukit Bintang, Kuala Lumpur bagi menyambut kedatangan bulan Ramadan. – KOSMO! ONLINE


Budak 2 tahun lemas dalam takungan air kumbahan
Oleh ROHANA MOHD. NAWI dan MUHAMMAD AYMAN GHAFFA

23 Mac 2023, 3:48 pm
KOTA BHARU – Seorang kanak-kanak berusia dua tahun maut selepas dipercayai terjatuh dan lemas di dalam takungan air kumbahan di belakang sebuah rumah kedai di Kok Lanas, Ketereh di sini semalam.
Dalam kejadian pada pukul 2.25 petang itu, mangsa, Muhammad Azim Abdul Rahim disahkan meninggal dunia oleh pegawai perubatan Klinik Kesihatan Kok Lanas kira-kira 35 minit kemudian.
Ketua Polis Daerah Kota Bharu, Asisten Komisioner Mohd. Rosdi Daud berkata, pihaknya menerima maklumat mengenai kejadian tersebut kira-kira pukul 5.25 petang.
Menurutnya, berdasarkan keterangan bapa tiri mangsa, dia dan isterinya menyedari Muhammad Azim tiada di rumah kedai mereka di Jalan Kuala Krai – Kok Lanas, Ketereh.
“Bagaimanapun, mangsa dijumpai oleh ahli keluarganya dalam keadaan tidak sedarkan diri di dalam takungan air kumbahan di belakang rumah kedai itu.
“Mangsa dibawa ke Klinik Kesihatan Kok Lanas dan pegawai perubatan bertugas mengesahkan simati telah meninggal dunia. Mayat kanak-kanak itu kemudiannya dibawa ke Unit Forensik Hospital Raja Perempuan Zainab II di sini untuk proses bedah siasat,” katanya dalam kenyataan hari ini.

Menurut Mohd. Rosdi, tiada sebarang kecederaan pada tubuh badan mangsa dan hasil bedah siasat mendapati kanak-kanak itu meninggal dunia akibat lemas.
Tambahnya, kes diklasifikasikan sebagai mati mengejut.
Sementara itu, ibu mangsa, Nur Ain Nabihah Mohd. Zamri, 24, berkata, semasa kejadian, dia dan suami, Mohd. Khairi Jauhari Mohd. Yusuf, 36, berada di sebuah kedai makan yang terletak kira-kira lima meter dari lokasi kejadian.
Menurutnya, apabila menyedari Muhammad Azim tiada di rumah kedai mereka, dia tergerak hati untuk mencari anaknya di kawasan takungan air kumbahan.
Izzul Iffat menunjukkan takungan air kumbahan yang merupakan lokasi mangsa ditemui lemas di belakang sebuah rumah kedai di Kok Lanas, Ketereh semalam. Foto oleh ROHANA MOHD. NAWI/ KOSMO!
“Kawasan itu berlumut dan suami meminta adiknya untuk turun ke dalam lubang kumbahan sedalam 0.4 meter untuk mencari Muhammad Azim sebelum menemuinya dalam keadaan tidak sedarkan diri,” katanya ketika ditemui di rumahnya di Selising, Pasir Puteh, di sini hari ini.
Menurut Nur Ain Nabihah, jenazah Muhammad Azim telah dikebumikan di Tanah Perkuburan Bukit Jawa, Selising kira-kira pukul 8.30 pagi tadi.
Dalam pada itu, jiran kepada rumah kedai milik bapa mangsa, Izzul Iffat Mohd. Rafi, 33, berkata, dia mengesyaki Muhammad Azim jatuh ke dalam takungan air kumbahan selepas melihat perubahan pada permukaan lumut berada di bahagian tepi lubang kumbahan.
“Saya kemudian memanggil bapa saudara mangsa yang berusia 30-an untuk turun ke dalam takungan itu sebelum menemui mangsa. Saya sempat memberikan bantuan pernafasan sebelum dia dibawa ke Klinik Kesihatan Kok Lanas,” katanya. – KOSMO! ONLINE


Dewan Rakyat: Kerajaan tidak abai misi SAR kapal MV Dai Cat 06
Oleh SITI A'ISYAH SUKAIMI

23 Mac 2023, 4:05 pm
KUALA LUMPUR – Kerajaan tidak mengabaikan misi mencari dan menyelamat (SAR) melibatkan sebuah kapal kargo MV Dai Cat 06 yang dilaporkan hilang sejak Januari lalu.
Menteri Pengangkutan, Anthony Loke Siew Fook berkata, SAR di bawah Agensi Penguatkuasaan Maritim Malaysia (APMM) dan Jabatan Laut Malaysia (JLM) sentiasa berhubung dalam memastikan SAR itu diteruskan.
“Tidak timbul isu mengenai kos operasi SAR, ini nyawa manusia. Kita bukan melihat kepada kos tersebut.
“Secara fakta ialah dari kawasan di mana bot itu hilang iaitu berada di perairan Indonesia. Jadi SAR itu di bawah Indonesia dan sudah tentu Wisma Putra ada berhubung dengan pihak berkuasa Indonesia,” katanya di Dewan Rakyat, hari ini.
Beliau berkata demikian menjawab soalan tambahan Datuk Seri Madius Tangau (PH-Tuaran) berhubung kesungguhan kerajaan mencari kapal tersebut yang dilaporkan hilang sebelum ini.
Dalam pada itu, Anthony berkata, beliau telah mengarahkan JLM bagi memantau secara serius dalam memastikan SAR itu diteruskan.

“Memang saya telah arah JLM pantau secara serius dan pastikan visi mencari kapal ini diteruskan bersama pihak berkuasa Indonesia. Saya harap mesej ini disampaikan oleh Yang Berhormat Tuaran kepada keluarga,” katanya.
Pada 9 Januari lalu, kapal kargo MV Dai Cat 06 yang membawa muatan batang paip bernilai RM726,205 berserta lima kru, dipercayai hilang di perairan Indonesia dan laporan berhubung kejadian berkenaan dibuat ejen kapal tersebut pada hari sama.
Menerusi laporan Kosmo! pada 16 Januari lalu, ahli keluarga kepada kru kapal tersebut berharap syarikat serta pihak terlibat tampil memberi penjelasan berhubung insiden tersebut. – KOSMO! ONLINE.


Lelaki samun kedai serbaneka guna pistol mainan
Oleh MOHAMAD FAIZAL HASHIM

23 Mac 2023, 4:28 pm
JOHOR BAHRU – Polis berjaya menahan seorang lelaki yang menyamun kedai serbaneka 24 jam di daerah ini dengan menggunakan pistol tiruan, pada Khamis lalu.
Pemangku Ketua Polis Daerah Johor Bahru Utara Fariz Ammar Abdullah berkata, suspek lelaki tempatan berusia 31 tahun itu ditahan di sebuah kawasan perumahan di Tampoi, Isnin lalu.
Beliau berkata, suspek dipercayai menyamun sebuah serbaneka di kawasan Taman Perling dan Skudai yang melarikan pelbagai barangan dianggarkan bernilai RM700.
“Susulan kejadian tersebut, pasukan khas telah berjaya menahan seorang lelaki tempatan berusia 31 tahun dipercayai suspek dalam dua kejadian samun tersebut di sebuah kawasan perumahan di Tampoi.
“Hasil serbuan, polis berjaya menemui sepucuk pistol tiruan, sebilah parang dan sebuah motosikal yang digunakan ketika melakukan jenayah samun,” katanya dalam kenyataan hari ini.
Fariz Ammar berkata, hasil ujian saringan awal air kencing mendapati suspek positif dadah jenis Methamphetamine serta mendapati lelaki itu mempunyai 14 rekod jenayah, tiga rekod dadah dan satu rekod orang dikehendaki.

“Suspek direman selama enam hari bermula hari ini untuk membantu siasatan lanjut,” katanya.
Kedua-dua kes ini disiasat di bawah Seksyen 392/397 Kanun Keseksaan dan Seksyen 36 Akta Senjata 1960 manakala kesalahan dadah, suspek disiasat di bawah Seksyen (15)(1)(a) Akta Dadah Berbahaya 1952,” ujarnya. – KOSMO!


20 ahli gengster diburu merusuh di upacara pengebumian
Oleh KHAIRUL MOHD. ALI

23 Mac 2023, 3:37 pm
JOHOR BAHRU – Polis Johor sedang memburu sekumpulan 20 anggota kongsi gelap yang melakukan rusuhan dalam satu upacara pengebumian di sebuah premis pengurusan mayat bukan Islam, di sini kelmarin.
Ketua Polis Johor, Datuk Kamarul Zaman Mamat memberitahu, sehari sebelum kejadian, mangsa yang juga mempunyai beberapa rekod jenayah telah dibunuh secara kejam menggunakan senjata api.
Katanya, kes tersebut disiasat mengikut Seksyen 302 Kanun Keseksaan kerana membunuh dan juga Seksyen 148 Kanun Keseksaan kerana merusuh.
“Pada 20 Mac lalu, ada seorang lelaki Cina berusia 30-an dibunuh di Taman Melodies, di sini. Mangsa telah ditembak namun siasatan sedang dijalankan untuk mengetahui motif pembunuhan tersebut.
“Keesokkan harinya, semasa upacara pengebumian mangsa, sekumpulan 20 lelaki telah datang dan membuat kekacauan di tempat sembahyang mendiang, jadi usaha mengesan pelaku sedang dijalankan,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.
Tambah Kamarul Zaman, pihaknya juga sedang menyiasat dakwaan bahawa mangsa terlibat dalam satu kes pembunuhan kejam di sebuah stesen minyak, di Taman Pelangi, di sini, enam tahun lalu.

Menurut sumber, mangsa telah ditembak di sebuah kedai serbaneka 24 jam pada pukul 1 pagi ekoran berlaku dendam antara pihaknya dengan kumpulan kongsi gelap.
Sementara itu, dalam satu rakaman video yang tular di media sosial, kelihatan keranda dipercayai berisi mayat mendiang dan juga papan bunga kalung telah dijatuhkan. – KOSMO! ONLINE